title: Antônio Reis

text: Antônio Reis (28. lokakuuta 1885 – 14. syyskuuta 1960) oli brasilialainen roomalaiskatolinen piispa. Hänet vihittiin papiksi 30. marraskuuta 1910 ja nimitettiin Santa Marian hiippakunnan piispaksi 31. heinäkuuta 1931. Piispaksi vihkiminen seurasi 13. joulukuuta. Pääkonsekraattorina toimi João Batista Becker, jota avustivat Hermeto José Pinheiro ja Joaquim Ferreira de Melo.


title: Antônio Reis

text: Reis asetettiin virkaansa 13. tammikuuta 1932, ja hän toimi siinä, kunnes kuoli 74 vuoden iässä.


title: Theodore Reed

text: Theodore Reed (18. kesäkuuta 1887 Cincinnati, Ohio – 22. helmikuuta 1959 San Diego, Kalifornia) oli yhdysvaltalainen elokuvaohjaaja, mutta toimi myös näyttelijänä, käsikirjoittajana ja tuottajana. Hän oli Yhdysvaltain elokuva-akatemian johtajan virassa vuodet 1933–1934.


title: Theodore Reed

text: Reed syntyi vuonna 1887 Ohion Cincinnatissa ja kävi koulua Michiganin yliopistossa Ann Arborin kaupungissa. Reed aloitti viihdeuransa käsikirjoittana Douglas Fairbanksin tuotantoyhtiö Douglas Fairbanks Picturesilla vuonna 1918. Samana vuonna hän myös teki elokuvadebyyttinsä, mutta teki loppuen lopuksi vain kolme elokuvaa. Vuonna 1921 Reed teki ohjausdebyyttinsä "The Nut", jossa pääosaa esitti Douglas Fairbanks.


title: Theodore Reed

text: 1920-luvulla Reed toimi tuotantopäällikkönä Fairbanksin tuotantoyhtiössä ja työskenteli muun muassa Fairbanksin arvostetuimmassa elokuvassa "Bagdadin varas" (1924). Äänielokuvien alkuaikoina Reed alkoi työskennellä United Artistsilla ohjaajana. Vuonna 1932 Reedistä tuli apulaistuottaja ja vuonna 1936 Reed palasi ohjaamaan. Hän ohjasi muun muassa elokuvia "Tropiikin öitä" (1938), "I'm from Missouri" (1939) ja "Those Were the Days!" (1940).


title: Theodore Reed

text: Theodore Reed kuoli 71-vuotiaana 22. helmikuuta 1959 San Diegossa, Kaliforniassa.


title: José Baréa

text: José Baréa (19. tammikuuta 1893 – 19. marraskuuta 1951) oli brasilialainen roomalaiskatolinen piispa. Hänet vihittiin papiksi 2. huhtikuuta 1918 ja nimitettiin Caxiasin hiippakunnan piispaksi 23. syyskuuta 1935. Piispaksi vihkiminen seurasi 19. tammikuuta 1936. Pääkonsekraattorina toimi João Batista Becker, jota avustivat Joaquim Ferreira de Melo ja Antônio Reis.


title: José Baréa

text: Baréa kuoli 58-vuotiaana virassa.


title: Otto Georgens

text: Otto Georgens (s. 2. joulukuuta 1950) on saksalainen roomalaiskatolinen piispa. Hänet vihittiin papiksi Speyerin hiippakuntaan 26. kesäkuuta 1977 ja nimitettiin sen vihkipiispaksi sekä Gubalianan titulaaripiispaksi 27. tammikuuta 1995. Piispaksi vihkiminen seurasi 25. maaliskuuta. Pääkonsekraattorina toimi Anton Schlembach, jota avustivat Ernst Gutting ja Franziskus Eisenbach.


title: Paul-Werner Scheele

text: Paul-Werner Scheele (s. 6. huhtikuuta 1928) on saksalainen roomalaiskatolinen piispa. Hänet vihki papiksi Paderbornin arkkihiippakuntaan Lorenz Jäger 29. maaliskuuta 1952. Hänet nimitettiin sen vihkipiispaksi ja Druasin titulaaripiispaksi 20. tammikuuta 1975. Piispaksi vihkiminen seurasi 9. maaliskuuta. Pääkonsekraattorina toimi Johannes Joachim Degenhardt, jota avustivat Paul Heinrich Nordhues ja Friedrich Maria Rintelen.


title: Paul-Werner Scheele

text: Scheele sai 31. elokuuta 1979 nimityksen Würzburgin hiippakunnan piispaksi, joksi hänet asetettiin 21. lokakuuta. Hän jäi eläkkeelle 14. heinäkuuta 2003.


title: Lupa olla nainen

text: Lupa olla nainen on Kirsi Virtasen vuonna 2008 ilmestynyt kirja.


title: Ulrich Boom

text: Ulrich Boom (s. 25. syyskuuta 1947) on saksalainen roomalaiskatolinen piispa. Paul-Werner Scheele vihki hänet 27. heinäkuuta 1983 diakoniksi ja 25. helmikuuta 1984 papiksi Würzburgin hiippakuntaan.


title: Ulrich Boom

text: 6. joulukuuta 2008 Boom sai nimityksen Würzburgin vihkipiispaksi ja Sullectumin titulaaripiispaksi. Hänet vihittiin piispaksi 25. tammikuuta 2009. Pääkonsekraattorina toimi Friedhelm Hofmann, jota avustivat Scheele ja Helmut Bauer.


title: Friedhelm Hofmann

text: Friedhelm Hofmann (s. 12. toukokuuta 1942) on saksalainen roomalaiskatolinen piispa. Hänet vihki papiksi Kölnin arkkihiippakuntaan Joseph Höffner 3. helmikuuta 1969. Hänet nimitettiin Kölnin vihkipiispaksi ja Tadduan titulaaripiispaksi 25. heinäkuuta 1992. Piispaksi vihkiminen seurasi 13. syyskuuta. Pääkonsekraattorina toimi Joachim Meisner, jota avustivat Josef Plöger ja Walter Theodor Jansen.


title: Friedhelm Hofmann

text: Hofmann sai 25. kesäkuuta 2004 nimityksen Würzburgin piispaksi, joksi hänet asetettiin 19. syyskuuta.


title: Dominic Kokkat

text: Dominic Kokkat CST (s. 23. helmikuuta 1932) on intialainen katolinen piispa. Hänet vihittiin papiksi 4. lokakuuta 1960 ja nimitettiin Gorakhpurin syyrialais-malabarilaisen hiippakunnan piispaksi 19. kesäkuuta 1984. Piispaksi vihkiminen seurasi 4. lokakuuta. Pääkonsekraattorina toimi Joseph Parecattil, jota avustivat Antony Padiyara ja Patrick Paul D'Souza.


title: Dominic Kokkat

text: Kokkat jäi eläkkeelle 15. heinäkuuta 2006.


title: Arthur Luysterman

text: Arthur Luysterman (s. 18. maaliskuuta 1932) on belgialainen roomalaiskatolinen piispa. Hänet vihittiin papiksi Gentin hiippakuntaan 26. elokuuta 1956 ja nimitettiin sen koadjuuttoripiispaksi 13. heinäkuuta 1990. Piispaksi vihkiminen seurasi 21. lokakuuta. Pääkonsekraattorina toimi Léonce Albert Van Peteghem, jota avustivat Godfried Danneels, Robert-Joseph Mathen, Jean Huard ja Paul Van den Berghe.


title: Arthur Luysterman

text: Luystermanista tuli 27. joulukuuta 1991 Gentin piispa, jona hän toimi, kunnes erosi tehtävistään 19. joulukuuta 2003.


title: Matthew Francis Ustrzycki

text: Matthew Francis Ustrzycki (s. 25. maaliskuuta 1932) on kanadalainen roomalaiskatolinen piispa. Hänet vihittiin papiksi Hamiltonin hiippakuntaan 30. toukokuuta 1959 ja nimitettiin sen vihkipiispaksi sekä Nationan titulaaripiispaksi 10. toukokuuta 1985. Piispaksi vihkiminen seurasi 3. heinäkuuta. Pääkonsekraattorina toimi Anthony Frederick Tonnos, jota avustivat Joseph Lawrence Wilhelm ja John Michael Sherlock.


title: Matthew Francis Ustrzycki

text: Ustrzycki jäi eläkkeelle 1. kesäkuuta 2007.


title: Rodópi

text: Rodópi (, ; myös "Rodópit", "Rodópivuoret", "Rhodope") on vuoristo Kaakkois-Euroopassa Bulgarian ja Kreikan rajalla. Sen korkein huippu on Bulgarian puolella sijaitseva Golyam Perelik, jonka korkeus on 2 191 metriä. Korkein huippu Kreikan puolella on Delimpóska (Δελημπόσκα, 1 953 m).


title: Rodópi

text: Rodópivuoriston pinta-ala on noin 19 000 neliökilometriä. Sen pituus itä-länsisuunnassa on noin 240 kilometriä ja leveys pohjois-eteläsuunnassa noin 97 kilometriä. Vuoristosta suurin osa, noin 82 %, sijaitsee Bulgarian alueella maan eteläosassa. Se on maan suurin vuoristo ja käsittää seitsemäsosan maan pinta-alasta. Kreikan puolella vuoristo sijaitsee Itä-Makedonian ja Traakian alueella maan koillisosassa. Kreikan Rodópin alueyksikkö on saanut nimensä vuoristosta. Vuoristo jaetaan usein korkeampaan Läntiseen Rodópiin ja matalampaan Itäiseen Rodópiin. Keskisellä Rodópilla sijaitsevat Koúla-vuoret. Rodópivuorten pohjoispuolella sijaitsevia vuorijonoja Bulgariassa ovat Rila- ja Pirin-vuoristot.


title: Rodópi

text: Läntisillä Rodópivuorilla on mannerilmasto ja Itäisillä Rodópeilla välimerellinen ilmasto. Alueen kasvillisuus on erittäin monipuolinen. Lajeja on tunnistettu yli 11 900 ja monet niistä ovat kotoperäisiä. Lintulajeista tunnetuimpia ovat päiväpetolinnut kuten keisarikotka, muuttohaukka, hanhikorppikotka ja pikkukorppikotka. Vuorilla on useita luonnonsuojelualueita.


title: Rodópi

text: Kreikkalaisessa mytologiassa vuoristo on saanut nimensä najadi-nymfi Rhodopesta, joka oli Hebroksen tai Strymonin tytär ja Haimoksen sisar tai puoliso. Haimos ja Rhodope loukkasivat jumalia kutsumalla toisiaan nimillä ”Zeus” ja ”Hera”, minkä johdosta heidät muutettiin rangaistukseksi vuoriksi. Vuoristo oli mytologiassa myös Orfeuksen syntymäpaikka.


title: ADAC Formel Masters

text: ADAC Formula Masters oli saksalainen moottoriurheilusarja, joka perustettiin vuonna 2008. Sarjan kilpailut ajettiin pääosin Saksassa. Pisteitä jaettiin jokaisessa kolmessa startissa pisteitä kymmenelle parhaalle järjestyksissä 25, 15, 12, 10, 8, 6, 4, 3, 2, 1. Paalupaikasta jaettiin 3 lisäpistettä. Sarjan mestaruuden voittivat Armando Parente, Daniel Abt, Richie Stanaway, Pascal Wehrlein, Marvin Kirchhöfer, Alessio Picariello ja Mikkel Jensen. Vuosi 2014 jäi sarjan viimeiseksi ja vuodesta 2015 lähtien sarja tunnetaan jatkossa nimellä ADAC Formula 4.


title: Brandon Bass

text: Brandon Samuel Bass (s. 30. huhtikuuta 1985) on yhdysvaltalainen koripalloilija, joka pelaa Boston Celticsissä, NBA:ssa.


title: Brandon Bass

text: 203 senttimetriä pitkä ja 113 kiloa painava Bass varattiin New Orleans Hornetsiin toisella kierroksella numerolla 33 . Hän ilmoittautui alkujaan jo , mutta veti itsensä pois ja palasi kaudeksi yliopistosarjaan. Hän pelasi myös toisen kauden yliopistossa, jossa hänet nimettiin vuoden pelaajaksi 2005.


title: Brandon Bass

text: 26. heinäkuuta 2007 Bass suostui allekirjoittamaan sopimuksen Dallas Mavericksin kanssa. Sopimuksen ehtoja ei julkistettu. Ennen kautta 2008-2009 hän allekirjoitti sopimuksen, jonka arvo oli 1 590 000 dollaria.


title: Brandon Bass

text: 10. heinäkuuta 2009 hän teki sopimuksen Orlando Magicin kanssa. Hänet kaupattiin Boston Celticsiin joulukuussa 2011. Tilalle Magic sai Glen Davisin ja Von Waferin. Ensimmäisen pelissään Celticsissä hän oli kentällä 28 minuuttia ja teki 20 pistettä.


title: Brandon Bass

text: Hänellä on nuorempi veli Chris Bass, joka pelaa koripalloa Louisiana Statessa.


title: Brandon Bass

text: 14. heinäkuuta 2012 Bass allekirjoitti kolme vuotta kestävän jatkosopimuksen Celticsin kanssa. Hän tienaa sinä aikana 20 miljoonaa dollaria.


title: Ahti Laitinen

text: Ahti Ilkka Laitinen (s. 24. huhtikuuta 1946 Laukaa) on Turun yliopiston oikeussosiologian ja kriminologian professori.


title: Ahti Laitinen

text: Ahti Laitinen on kirjoittanut ja toimittanut useita rikosoikeuden alan kirjoja.


title: Santa Cruz (Rio de Janeiro)

text: Santa Cruz on noin 200 000 asukkaan laaja kaupunginosa Rio de Janeiron länsiosassa, kauempana keskustasta. Väestö on alueella keskiluokkaa, osa on alemman keskitulotason ja alhaisen tulon asukkaita. Suuren pinta-alansa vuoksi alue on suhteellisen harvaan asuttua. Rio de Janeiron henkilöliikenteen rautatieverkon linja kulkee myös Santa Cruziin, joka on monimuotoinen alue: siellä on kaupallisia, asuin- ja teollisuusalueita. Itaguaín sataman rakentamisen jälkeen alue on nopeasti kehittynyt.


title: Move (albumi)

text: Move on The Move -yhtyeen debyyttialbumi, joka julkaistiin maaliskuussa 1968.


title: Nei Paulo Moretto

text: Nei Paulo Moretto (s. 25. toukokuuta 1936 Caxias do Sul) on brasilialainen roomalaiskatolinen piispa. Hänet vihittiin papiksi 2. heinäkuuta 1961 ja nimitettiin Cruz Altan hiippakunnan piispaksi 16. marraskuuta 1972. Piispaksi vihkiminen seurasi 28. tammikuuta 1973. Pääkonsekraattorina toimi Alfredo Vicente Scherer, jota avustivat Umberto Mozzoni ja Benedito Zorzi.


title: Nei Paulo Moretto

text: Moretto sai 21. tammikuuta 1976 nimityksen Caxias do Sulin hiippakunnan koadjuuttoripiispaksi ja Thubursicumin titulaaripiispaksi. 26. toukokuuta 1983 hänestä tuli Caxias do Sulin piispa, jona hän toimi, kunnes jäi eläkkeelle 6. heinäkuuta 2011.


title: Alfio Rapisarda

text: Alfio Rapisarda (s. 3. syyskuuta 1933) on italialainen roomalaiskatolinen arkkipiispa. Hänet vihki papiksi Guido Luigi Bentivoglio 14. heinäkuuta 1957, ja hänet nimitettiin Cannaen titulaariarkkipiispaksi sekä apostoliseksi nuntiukseksi Boliviaan 22. huhtikuuta 1979. Piispaksi vihkiminen seurasi 27. toukokuuta. Pääkonsekraattorina toimi paavi Johannes Paavali II, jota avustivat Duraisamy Simon Lourdusamy ja Eduardo Martínez Somalo.


title: Alfio Rapisarda

text: Rapisarda sai 29. tammikuuta 1985 nimityksen apostoliseksi pro-nuntiukseksi Zaireen. 2. kesäkuuta 1992 hänet nimitettiin apostoliseksi nuntiukseksi Brasiliaan ja 12. lokakuuta 2002 Portugaliin. Hän jäi eläkkeelle 8. marraskuuta 2008.


title: Jorge Ferreira da Costa Ortiga

text: Jorge Ferreira da Costa Ortiga (s. 5. maaliskuuta 1944) on portugalilainen roomalaiskatolinen arkkipiispa. Hänet vihittiin papiksi Bragan arkkihiippakuntaan 9. heinäkuuta 1967 ja nimitettiin sen vihkipiispaksi sekä Nova Barbaran titulaaripiispaksi 9. marraskuuta 1987. Piispaksi vihkiminen seurasi 3. tammikuuta 1988. Pääkonsekraattorina toimi Eurico Dias Nogueira, jota avustivat António de Castro Xavier Monteiro ja Carlos Francisco Martins Pinheiro.


title: Jorge Ferreira da Costa Ortiga

text: Ferreira da Costa Ortiga sai 5. kesäkuuta 1999 nimityksen Bragan arkkipiispaksi.


title: Pedro Casaldáliga

text: Pedro Casaldáliga Plá (s. 16. helmikuuta 1928) on Espanjassa syntynyt, Brasiliassa toiminut roomalaiskatolinen piispa. Hänet vihittiin klaretiinien papiksi 31. toukokuuta 1952 ja nimitettiin São Félixin apostoliseksi hallitsijaksi 27. huhtikuuta 1970 ja prelaatiksi (samalla Altavan titulaaripiispaksi) 27. elokuuta 1971. Piispaksi vihkiminen seurasi 23. lokakuuta. Pääkonsekraattorina toimi Fernando Gomes dos Santos, jota avustivat Tomás Balduino ja Juvenal Roriz.


title: Pedro Casaldáliga

text: Casaldáliga erosi titulaarihiippakunnan johdosta 26. toukokuuta 1978, mutta jatkoi São Félixin prelaattina toimimista, kunnes jäi eläkkeelle 2. helmikuuta 2005.


title: Pedro Casaldáliga

text: Casaldáliga on keskeinen menestyksen teologian edustaja. Hän on myös julkaistu runoilija, jonka teoksia on käännetty paljon. Hänestä tuli vuonna 2000 Universidade Estadual de Campinasin kunniatohtori.


title: Seestin ilotuliteonnettomuus

text: Seestin ilotuliteonnettomuus oli Seestin kaupunginosassa Tanskan Koldingissa 3. marraskuuta 2004 tapahtunut onnettomuus. Onnettomuus sai alkunsa kaupunginosassa sijainneesta ilotulitetehtaasta, josta puolestaan tuho levisi myöhemmin ympäri kaupunkia. Koko onnettomuudessa loukkaantui yhteensä 24 ihmistä ja yhden ihmisen tiedetään menehtyneen. Onnettomuus aiheutti myös 2 000 ihmisen evakuoinnin ja kahdeksan pelastusajoneuvon tuhoutumisen. Onnettomuuden seurauksena kaikki tehtaan vieressä asuneet ihmiset evakuoitiin, mutta muita kehotettiin pysyttelemään sisätiloissa.


title: Seestin ilotuliteonnettomuus

text: Tietojen mukaan koko onnettomuudessa vaurioitui 355 taloa, ja niistä 176 raunioitui asuinkelvottomaksi. Myöhemmin todettiin 2 107 talon vaurioituneen räjähdyksestä, ja kaikkien vahinkojen korjaukseen sanottiin kuluvan 100 miljoonaa euroa. N.P Johnsensin ilotulitetehdas oli ennen tuhoutumistaan suurin ilotulitteiden maahantuoja Tanskassa: sen markkina-osuus oli 25 %. Ennen onnettomuutta tehtaan varastoon lastattiin 284 nettotonnia raketteja (jossa 300 nettotonnia oli suurin sallittu määrä). Myöhemmin onnettomuuden sattuessa luultiin ensin, että tehtaaseen olisi lastattu sallittua enemmän raketteja. Koko onnettomuus oli johtunut erehdyksestä, jossa yksi ilotulitelaatikoista oli pudonnut maahan ja syttynyt, mikä puolestaan aiheutti yhdessä muiden ilotulitteiden kanssa laajaan osaan kaupunkia iskeneen ilotulitesateen.


title: Seestin ilotuliteonnettomuus

text: Lopulta erehdyksen aiheuttaneiden kahden työntekijän oli pitänyt juosta ulos varastosta. Kun palokunta saapui paikalle, se totesi, että tulen sammuttaminen lisäongelmia aiheuttamatta oli mahdotonta ja että kun tulipalo sytytti muutkin ilotulitepaketit, ne aiheuttivat entistä ankarampia räjähdyksiä.


title: Antonio Juan Baseotto

text: Antonio Juan Baseotto (s. 4. huhtikuuta 1932 Buenos Aires) on argentiinalainen roomalaiskatolinen piispa. Hänet vihittiin redemptoristien papiksi 6. huhtikuuta 1957 ja nimitettiin Añatuyan hiippakunnan koadjuuttoripiispaksi 1. helmikuuta 1991. Piispaksi vihkiminen seurasi 27. huhtikuuta. Pääkonsekraattorina toimi Jorge Gottau, jota avustivat Manuel Guirao ja Ubaldo Calabresi.


title: Antonio Juan Baseotto

text: Baseottosta tuli Añatuyan piispa 21. joulukuuta 1992. Hän sai 8. marraskuuta 2002 nimityksen Argentiinan sotilaspiispaksi, joksi hänet asetettiin 18. joulukuuta. Hän jäi eläkkeelle 15. toukokuuta 2007.


title: Hugolino Cerasuolo Stacey

text: Hugolino Cerasuolo Stacey (s. 4. huhtikuuta 1932 Guayaquil) on ecuadorilainen roomalaiskatolinen piispa. Hänet vihittiin fransiskaanien papiksi 29. kesäkuuta 1954 ja nimitettiin Galápagosin prefektiksi 3. lokakuuta 1967. Hän sai 30. toukokuuta 1975 nimitykset Guayaquilin arkkihiippakunnan vihkipiispaksi ja Valerian titulaaripiispaksi. Piispaksi vihkiminen seurasi 6. heinäkuuta. Pääkonsekraattorina toimi Bernardino Carlos Guillermo Honorato Echeverría Ruiz, jota avustivat Ernesto Alvarez Alvarez ja Cándido Rada Senosiáin.


title: Hugolino Cerasuolo Stacey

text: Cerasuolo Stacey nimitettiin 2. toukokuuta 1985 Lojan piispaksi, jona hän toimi, kunnes jäi eläkkeelle 15. kesäkuuta 2007.


title: Jackie Daniels

text: Jackie Daniels (s. 4. marraskuuta 1989 Glendale, Arizona, Yhdysvallat) on yhdysvaltalainen pornonäyttelijä.


title: Jackie Daniels

text: Daniels aloitti stripparina 18-vuotiaana, jolloin hänen esiintyjänimensä oli Whiskey. Daniels tanssi yhteensä kaksi ja puoli vuotta. Hän siirtyi pornoelokuvien pariin vuonna 2008, mutta jatkoi vielä vuoden ennen kuin vaihtoi uraa lopullisesti. Vuonna 2010 Daniels huomioitiin "The Sex Files: A Dark XXX Parody" elokuvasta AVN-ehdokkuudella parhaasta ryhmäseksikohtauksesta, yhdessä Charley Chasen, Gracie Glamin, Pike Nelsonin ja Angelica Ravenin kanssa. Vuotta myöhemmin Daniels oli toistamiseen ehdolla AVN-palkinnon voittajaksi kahdessa eri luokassa elokuvista "WKRP in Cincinnati: A XXX Parody" ja "The Big Lebowski: A XXX Parody".


title: Lanka (täsmennyssivu)

text: Lanka voi tarkoitaa mm. seuraavia asioita:


title: Al Stillman

text: Al Stillman (26. kesäkuuta 1906 New York – 1979) oli yhdysvaltalainen sanoittaja. Hänen yhteistyökumppaneitaan olivat sellaiset säveltäjät kuin Arthur Schwartz, George Gershwin, Ernesto Lecuona, Robert Allen, Fred Ahlert, Percy Faith ja Paul McGrane. Hän työskenteli useissa näyttämöteoksissa, ja hän kirjoitti "Karnevaalin pyörteissä" -elokuvan musiikin. Lisäksi hänen kappaleitaan oli "Kardinaalissa". Varsinkin hänen yhteistyönsä Allenin kanssa oli menestyksekästä, ja hänen kappaleitaan ovat esittäneet muiden muassa Ella Fitzgerald, Glenn Miller ja Johnny Mathis. Hänet otettiin Songwriters Hall of Fameen vuonna 1982.


title: Al Stillman

text: Stillman valmistui New Yorkin yliopistosta. Hän kirjoitti aluksi Franklin Pierce Adamsin kolumniin, ja vuonna 1933 hänestä tuli Radio City Music Hallin vakituinen kirjoittaja.


title: Ludovic Valborge

text: Ludovic Valborge (1889–?) oli haitilainen ampuja. Hän oli mukana vuoden 1924 kesäolympialaisissa Pariisissa saamassa pronssia 400, 600 ja 800 metrin vapaakiväärin joukkuekilpailussa. Lisäksi hän osallistui yksilönä 600 metrin vapaakiväärikilpailuun sijoittuen kuudenneksi.


title: Ludovic Augustin

text: Ludovic C. Augustin (1902–?) oli haitilainen ampuja. Hän kilpaili kesäolympialaisissa 1924 Pariisissa ja sai 400, 600 ja 800 metrin vapaakiväärin joukkuekilpailussa pronssia. Lisäksi hän sijoittui yksilönä 600 metrin vapaakiväärikilpailussa viidenneksi.


title: Rosendo Huesca Pacheco

text: Rosendo Huesca Pacheco (3. maaliskuuta 1932 – 25. marraskuuta 2017) oli meksikolainen roomalaiskatolinen arkkipiispa. Hänet vihittiin papiksi Puebla de los Angelesin arkkihiippakuntaan 28. lokakuuta 1956 ja nimitettiin sen vihkipiispaksi sekä Themisoniumin titulaaripiispaksi 30. toukokuuta 1970. Piispaksi vihkiminen seurasi 24. elokuuta. Pääkonsekraattorina toimi Octaviano Márquez y Tóriz, jota avustivat Emilio Abascal y Salmerón ja Luis Guízar y Barragán.


title: Rosendo Huesca Pacheco

text: Huesca Pacheco sai 28. syyskuuta 1977 nimityksen Puebla de los Angelesin arkkipiispaksi, joksi hänet asetettiin 26. marraskuuta. Hän jäi eläkkeelle 5. helmikuuta 2009.


title: Anthony Soter Fernandez

text: Anthony Soter Fernandez (s. 22. huhtikuuta 1932) on malesialainen roomalaiskatolinen arkkipiispa. Hänet vihittiin papiksi Penangin hiippakuntaan 10. joulukuuta 1966 ja nimitettiin sen piispaksi 29. syyskuuta 1977. Piispaksi vihkiminen seurasi 17. helmikuuta 1978. Pääkonsekraattorina toimi Gregory Yong Sooi Ngean, jota avustivat James Chan Soon Cheong ja Anthony Lee Kok Hin.


title: Anthony Soter Fernandez

text: Fernandez sai 2. heinäkuuta 1983 nimityksen Kuala Lumpurin arkkipiispaksi, jona hän toimi, kunnes erosi tehtävistään 24. toukokuuta 2003.


title: James Chan Soon Cheong

text: James Chan Soon Cheong (s. 26. heinäkuuta 1926) on malesialainen roomalaiskatolinen piispa. Hänet vihittiin papiksi 9. elokuuta 1959 ja nimitettiin Malacca-Johorin hiippakunnan (sittemmin Melaka-Johor) piispaksi 18. joulukuuta 1972. Piispaksi konsekroinnin suoritti 8. kesäkuuta 1973 Dominic Vendargon, jota avustivat Michel Olçomendy ja Gregory Yong Sooi Ngean.


title: James Chan Soon Cheong

text: Chan Soon Cheong jäi eläkkeelle 10. joulukuuta 2001.


title: Paul Tan Chee Ing

text: Paul Tan Chee Ing (s. 5. huhtikuuta 1940) on malesialainen roomalaiskatolinen piispa. Hänet vihittiin papiksi 21. kesäkuuta 1971, ja hänestä tuli jesuiittapappi 2. helmikuuta 1979. Hänet nimitettiin Melaka-Johorin hiippakunnan piispaksi 13. helmikuuta 2003. Piispaksi vihkiminen seurasi 15. toukokuuta. Pääkonsekraattorina toimi Adriano Bernardini, jota avustivat Anthony Soter Fernandez ja James Chan Soon Cheong.


title: Cornelius Piong

text: Cornelius Piong (s. 1. heinäkuuta 1949) on malesialainen roomalaiskatolinen piispa. Hänet vihittiin papiksi Kota Kinabalun hiippakuntaan 27. maaliskuuta 1977 ja nimitettiin Keningaun hiippakunnan piispaksi 17. joulukuuta 1992. Piispaksi vihkiminen seurasi 6. toukokuuta 1993. Pääkonsekraattorina toimi Peter Chung Hoan Ting, jota avustivat Anthony Soter Fernandez ja John Lee Hiong Fun-Yit Yaw.


title: Julius Dusin Gitom

text: Julius Dusin Gitom (s. 14. lokakuuta 1957) on malesialainen roomalaiskatolinen piispa. Hänet vihki papiksi Kota Kinabalun hiippakuntaan John Lee Hiong Fun-Yit Yaw 19. marraskuuta 1989. Hänet nimitettiin Sandakanin hiippakunnan piispaksi 16. heinäkuuta 2007. Piispaksi vihkiminen seurasi 15. lokakuuta. Pääkonsekraattorina toimi Salvatore Pennacchio, jota avustivat Lee Hiong Fun-Yit Yaw ja Cornelius Piong.


title: Émile Bulteel

text: Émile J. Bulteel (3. elokuuta 1906 Tourcoing – 21. maaliskuuta 1978 Tourcoing) oli ranskalainen vesipalloilija. Hän kilpaili vuoden 1928 kesäolympialaisissa Amsterdamissa ja kuului siellä pronssia saaneeseen joukkueeseen.


title: Leslie Hammond

text: Leslie Charles Hammond (4. maaliskuuta 1905 Madras – 1955 Ballarat) oli intialainen maahockeypelaaja. Hän kilpaili kesäolympialaisissa 1928 ja 1932 kuuluen molemmilla kerroilla kultaa voittaneeseen joukkueeseen. Hän muutti Australiaan, jossa kuolikin.


title: Meri-Tuuli

text: Höyrylaiva Meri-Tuuli oli Kotkaan rekisteröity vuonna 1905 Yhdysvalloissa rakennettu pikimänty- ja tammirunkoinen 770 bruttorekisteritonnin rahtialus. Alun perin alus oli rakennettu purjelaivaksi, mutta sen purjeet poistettiin, ja siihen asennettiin 230 hevosvoiman höyrykone. Alus oli ostettu Suomeen Norjasta talvi- ja jatkosotien jälkeen, ja se katsastettiin Itämeren liikenteeseen toukokuussa 1947. Alus upposi Siikajoen Tauvon edustalle syyskuussa 1947.


title: Meri-Tuuli

text: Alus lähti viimeiselle matkalleen Oulun Toppilan satamasta 23. syyskuuta 1947 lastinaan 33 000 kuutiojalkaa haapatukkeja ja määränpäänään Hysbyvikin tulitikkutehdas etelä-Ruotsissa. Kun alus ehti Kokkolan edustalle, nousi 7–8 beaufortin myrsky, jonka vuoksi aluksen päällikkö päätti hakeutua suojaan Ykspihlajan satamaan Kokkolaan. Tässä kuitenkin epäonnistuttiin vallitsevan myrskyn vuoksi, ja samalla laivalla havaittiin vuoto. Pumput eivät voimakkaan keinunnan vuoksi toimineet täydellä teholla, jolloin alus jouduttiin kääntämään myötätuuleen. Tuulensuunnan vuoksi alus ei voinut yrittää Raahen satamaan, koska keinunta olisi heikentänyt pumppujen tehoa. Laivaneuvottelun jälkeen päällikkö päätti suunnata Hailuodon taakse tuulensuojaan. Aluksen ohittaessa Nahkiaisen majakkalaivan se viestitti majakkalaivalle tiedon tilanteesta valomerkein.


title: Meri-Tuuli

text: Lähellä Hailuotoa myrsky kääntyi länteen, ja sivuaallokon seurauksena vuoto lisääntyi, jolloin alus jouduttiin kääntämään myötätuuleen kohti rannikkoa. Alusta päätettiin yrittää keventää päästämällä kansilasti mereen, mutta tässä ei kuitenkaan onnistuttu, sillä haapatukit eivät vierineet yli laidan. Tämän jälkeen vesi alkoi nousta, ja höyrykattiloiden tulet sammuivat. Alus laski ankkurin noin kolmen meripeninkulman päässä Tauvon majakasta kello kahdeksan aamulla 25. syyskuuta. Alus käännettiin vastatuuleen tarkoituksena pitää se mahdollisimman kauan pinnalla. Korkea aalto heitti kansilastin vasten hyttirakenteita vieden ne mennessään, ja yksi pelastusveneistä karkasi. Toiseen vaurioituneeseen veneeseen pääsi viisi miestä mukaan lukien aluksella matkustajina olleet laivanvarustaja Ilmari Tuuli ja hallitussihteeri Erkki Tuuli, ja he pelastuivat veneen ajautuessa rantaan Tauvossa. Alukselle jäivät päällikkö ja yksi matruusi. Muut kuusi miehistönjäsentä olivat kadonneet mereen.


title: Meri-Tuuli

text: Alus vajosi aaltoihin perä edellä, mutta keula pysyi pinnalla. Matruusi pelastautui mastoon, ja päällikkö piti kiinni mistä sai. Heidät pelasti luotsipiirin alus "Perämeri" puolenpäivn aikaan. Ennen uppoamistaan alus oli menettänyt peräpeilinsä ja oli lähes hajoamistilassa. Alus vajosi kymmenen sylen syvyyteen, mutta nousi jälleen pintaan 30. syyskuuta kelluen kumollaan. 42,5 metrin pituinen hylyn pohjaosa lepää ylösalaisin Siikajoen suulla Simppusäikän matalikolla matalassa vedessä, ja siitä noin 900 metriä pohjoiseen on todennäköisesti hylyn toinen osa.


title: Merituuli (täsmennyssivu)

text: Merituuli voi tarkoittaa seuraavia:


title: Yutyrannus

text: Yutyrannus oli höyhenpeitteisten dinosaurusten suku. Sen ainoa laji on Kiinasta löytynyt "Yutyrannus huali", jonka fossiilista tieto julkaistiin Nature-lehdessä keväällä 2012. Yutyranus oli lähes 10 metriä pitkä ja painoi yli tonnin. Se on "Tyrannosaurus rexin" sukua. Se on tunnistettu kolmesta lähes täydellisestä luurangosta, jotka löytyivät Liaoningin maakunnasta.


title: Up

text: Up tai UP voi tarkoittaa seuraavaa:


title: Opel Vivaro

text: Opel Vivaro on Opelin vuodesta 2001 lähtien valmistama keskikokoinen pakettiautomalli, joka korvasi Opel Arenan. Isossa-Britanniassa sitä myydään Vauxhall-merkkisenä.


title: Opel Vivaro

text: Opel Vivaro esiteltiin vuonna 2001 seuraajaksi ikääntyneelle Opel Arenalle. Samaan aikaan uudistui myös Arenan sisarmalli Renault Trafic ja kolmantena joukkoon liittyi Nissan Primastar, jotka ovat kumpikin Vivaron lähes identtisiä sisarmalleja. Auton suunnitteli Renault Pariisissa ja sitä valmistettiin Renault’n kanssa Vauxhallin tehtaalla Ison-Britannian Lutonissa. Korotetulla katolla varustetut mallit valmistettiin kuitenkin Primastarin tuotantolinjalla Espanjassa.


title: Opel Vivaro

text:
Vivaro ja Trafic valittiin Vuoden pakettiautoksi 2002.
Vivaroa valmistettiin kolmena eri versiona: pakettiautona, pikkubussi Tourina (7 tai 8 istuinta) ja näiden yhdistelmämalli Combina (6 tai 9 istuinta). Saatavana oli kaksi akselipituutta ja kattokorkeutta. Kuormatilaa oli korimallista riippuen 5–8,4 kuutiometriä.


title: Opel Vivaro

text: Suomessa Vivaron moottorivalikoima koostui aluksi 1,9- (82/101 hv) ja 2,5-litraisista (148 hv) dieselmoottoreista. Muualla saatavana on ollut myös 2,0-litrainen bensiinimoottori. 2,5-litraisen dieselin yhteyteen sai halutessaan kuusiportaisen "Easytronic"-robottivaihteiston.


title: Opel Vivaro

text: Vuonna 2006 Vivaro koki kasvojenkohotuksen, jossa se sai uudet puskurit ja etusäleikön, lisäksi vilkut siirtyivät puskurista ajovaloihin. Samalla autoon tuli uusi nelipuolainen ohjauspyörä. Uusia moottorivaihtoehtoja olivat 2,0-litraiset (90/114 hv) dieselit, jotka korvasivat aiemmat 1,9 litran moottorit.


title: Opel Vivaro

text: Toisen sukupolven Vivaro esiteltiin vuonna 2014. Kolmikosta jäi nyt pois Nissan Primastar, mutta vuonna 2016 esiteltiin sen seuraaja, NV300, joka perustuu Vivaroon ja Traficiin. Kolmas sisarmalli on niin ikään vuonna 2016 esitelty Fiat Talento. Renault Traficin tuotanto siirtyi Ranskan Sandouvilleen, jossa valmistetaan myös korkealla katolla varustetut Vivarot.


title: Opel Vivaro

text: Toisen sukupolven Vivarosta on saatavana edeltäjänsä tavoin kaksi pituus- ja korkeusvaihtoehtoa. Tavaratilaa on korimallista riippuen 5,2 kuutiometristä aina 8,6 kuutiometriin. Pakettiauton ja kaksikäyttöauto Crew Vanin lisäksi saatavana on kaksi henkilönkuljetusversiota: Combi ja Tourer. Tourer on paremmin varusteltu ja tarjoaa enemmän istuinratkaisuja.


title: Opel Vivaro

text: Pakettiauton moottorivaihtoehdot ovat 1,6 CDTi (90 hv) ja 1,6 BiTurbo (120/140 hv), joissa on molemmissa kuusivaihteinen manuaalivaihteisto sekä start/stop-järjestelmä. Combiin ei ole saatavana 1,6-litraista CDTi-moottoria.


title: Opel Vivaro

text: Pakettiauton perusmalli Editioniin kuuluu kuusi turvatyynyä, ESP, mäkilähtöavustin, 16 tuuman teräsvanteet osittain peittävin pölykapselein, kauko-ohjattu keskuslukitus, sähköikkunat, LED-päiväajovalot, Bluetooth-järjestelmä, lämmitettävät sähköpeilit, vakionopeudensäädin, nahkaverhoiltu ohjauspyörä ja kuudessa suunnassa säädettävä kuljettajan istuin.


title: Opel Vivaro

text: Sportivessa on lisäksi 17 tuuman kevytmetallivanteet, korinväriset takavalosuojat, tuulilasinpyyhkijöiden sadetunnistin, automaattiset ajovalot, peruutuskamera ja avaimeton lukitus.


title: Opel Vivaro

text: Kaksikäyttöauton perusmalli Baseen kuuluu pakettiauton perusvarustuksen lisäksi kolme erillistä takaistuinta ja kattovalaisin takaosassa.


title: Opel Vivaro

text: Mid-mallissa on lisäksi ISOFIX-kiinnikkeet takaistuimella, säilytystila istuinten alla sekä säilytystaskut istuimissa.


title: Opel Vivaro

text: Upleveliin kuuluu vielä säädettävät toisen rivin istuimet käsinojilla, 12 voltin pistoke, sisääntulovalot, takaosan LED-valaistus ja häikäisysuojat toisella rivillä.


title: Opel Vivaro

text: Combin ainoassa mallissa, Editionissa, on pakettiauton perusvarustuksen lisäksi toisen ja kolmannen rivin istuimet kuudelle hengelle, ilmastointi, pysäköintitutka ja ISOFIX-kiinnikkeet takaistuimella.


title: Opel Vivaro

text: Vuonna 2017 Opel siirtyi General Motorsilta ranskalaisen PSA-konsernin omistukseen, jolloin päättyi myös yhteistyöhanke pakettiautojen kehityksestä Renault’n kanssa. Vuonna 2019 esiteltävä kolmannen sukupolven Vivaro on Citroën Jumpyn, Peugeot Expertin ja Toyota Proacen sisarmalli. Sen tila-autoversio tunnetaan nimellä Opel Zafira Life. Uutta Vivaroa valmistetaan samalla Vauxhallin tehtaalla Ison-Britannian Lutonissa kuin kahta edellistä sukupolvea.


title: Larry Evans

text: Larry Melvyn Evans (22. maaliskuuta 1932 New York – 15. marraskuuta 2010) oli yhdysvaltalainen shakin suurmestari, shakkikirjailija ja shakkikolumnisti.


title: Larry Evans

text: Evans voitti Yhdysvaltain shakkimestaruuden viisi kertaa vuosien 1951 ja 1980 välillä ja pelasi Yhdysvaltain joukkueessa shakkiolympialaisissa yhdeksän kertaa. Hän kirjoitti yli 20 shakkiaiheista kirjaa ja toimitti shakkipalstaa nimeltä "Evans on Chess", jota julkaistiin yli 50 yhdysvaltalaisessa sanomalehdessä.


title: Pavel Landgraf

text: Hermann Paul (Pavel) Landgraf (18. syyskuuta 1940 Praha – 20. marraskuuta 2017 Helsinki) oli suomalainen taidemaalari. Hän opiskeli maalausta ja taidehistoriaa Frankfurt am Mainin Städel-koulussa ja Pariisin École des Beaux-Arts -taideakatemiassa. Landgraf oli taidemaalariliiton ja Kiilan jäsen. Hän asui Suomessa vuodesta 1973 lähtien.


title: Pavel Landgraf

text: Landgrafin teokset jakautuvat abstrakteihin ja figuratiivisiin maalauksiin. Jälkimmäisiin kuuluu mm. sarja pulloasetelmia. Niiden synnystä taiteilija on kertonut seuraavaa: ”Nykyään arvelen, että pullot olivat syöpyneet mieleeni Hannerlen nukketeatterin kautta. Juutalaisen naapuriperheen tytär ja ystäväni Hannerle oli minua neljä vuotta vanhempi, ja hän oli aina esittänyt minulle nukketeatteria. Kun me kaksi vierailimme isovanhempieni luona maalla, hän esitti minulle nukketeatteria keittiön ikkunalaudalla käyttäen nukkejensa korvikkeina tyhjiä pulloja. Olimme yhdessä askarrelleet pulloille nukenvaatteita; se oli meidän oma pulloteatterimme! Yhtenä aamuna Hannerlen oikea nukketeatteri seisoi minun huoneessani. Hannerle oli jättänyt sen minulle kaikkine nukkeineen. Äitini selosti minulle, että Hannerlen perhe oli ’yhtäkkiä joutunut muuttamaan’. Vasta paljon myöhemmin sain tietää, että Gestapo oli hakenut koko perheen. Asetelmista tuli siksi minulle rakas aihe – muisto pienestä Hannerle-tytöstä. Kutsun asetelmiani ’koalitioiksi’, koska esitän pulloja sekä muita astioita ja esineitä erilaisina yhdistelminä.”


title: Pavel Landgraf

text: Landgrafilla oli ”ekspressiivinen” vaihe, jolloin hänellä oli konkreettinen mielikuva valmiista taulusta nimineen, kun taas myöhemmin hän antoi maalausprosessin aikana yhä enemmän tilaa leikkimisvietilleensa. Abstrakteissa teoksissaan Landgraf maalaa spontaanisti, käyttäen värejä tunnetilojensa ja valo-olosuhteiden mukaan (esim. "Nunc stans" -sarjassa). Uudempaa työskentelytapaa edustaa sarja "Der Maler malt": taiteilija valitsee pieniä levymäisiä alustoja, joihin hän on sekoittanut värejä, ja julistaa ne ilman suurempia muutoksia valmiiksi tauluiksi. Taulujen pyöristetyt kulmat tuovat mieleen paletin muodon.


title: OG Mixtape

text: OG Mixtape on rap-artisti OG Ikosen mixtape, joka julkaistiin 3rd Rail Musicin kautta 16. toukokuuta 2012. Hip hop -sivusto Redrum-187 julkaisi kappaleen "Mafia x 2" ilmaisladattavaksi sivustollaan 10. toukokuuta 2012. Mixtape sisältää uusien kappaleiden lisäksi kappaleita, joilla OG Ikonen on vieraillut sekä demopätkiä. "OG Mixtapen" miksaamisesta vastaa DJ Tatc. Mixtapen kappale "Ulottuvuudesta viis" löytyy myös OG Ikosen ja Liigalaiskan muodostaman Vitun kova ääni -rap-duon, elokuussa 2012 julkaistulta, toiselta pitkäsoitolta "Se kuulee jotai äänii ku se kattelee tonne...". Kappaleen taustamusiikki on albumilla "akustisempi", kuin mixtapella.


title: Dialogi Tryfonin kanssa

text: Dialogi Tryfonin kanssa (; ) on Justinos Marttyyrin kirjoittama dialogi kristinuskon puolustukseksi, suunnattuna erityisesti juutalaisille. Teos perustuu Justinoksen todelliseen keskusteluun Tryfon-nimisen juutalaisen kanssa. Teoksessa on 142 lukua, ja sen keskustelut on jaettu kahteen päivään.


title: Dialogi Tryfonin kanssa

text: Justinos eli ja kirjoitti toisella vuosisadalla ajanlaskun alun jälkeen ja oli näin ensimmäisiä kristillisiä apologeetteja eli kristinuskoa filosofis-teologisesti puolustaneita kirjailijoita. "Dialogi Tryfonin kanssa" on kirjoitettu Roomassa joskus vuosien 155 ja 161 välisenä aikana. Se perustuu todelliseen keskusteluun, jonka Justinos oli käynyt Efesoksessa. Dialogi on kuitenkin kirjoitettu useita vuosia alkuperäisen keskustelun jälkeen, sillä keskustelu käytiin pian noin vuonna 135 tapahtuneen Bar Kokhban kapinan jälkeen.


title: Dialogi Tryfonin kanssa

text: Justinoksen keskustelukumppanina esiintyvän juutalaisen Tryfonin henkilöllisyyttä ei tunneta. Hän oli mahdollisesti paennut Palestiinasta Efesokseen kapinan aikana. Joskus Tryfon on yhdistetty tunnettuun palestiinalaiseen rabbiin nimeltä Tarfon (tai Tarphon).


title: Dialogi Tryfonin kanssa

text: Teksti on säilynyt nykyaikaan yhdessä keskiaikaisessa käsikirjoituksessa, niin kutsutussa Pariisin käsikirjoituksessa ("Codex Parisinus Graecus" 450) vuodelta 1364. Käsikirjoituksessa on kaksi laajempaa aukkokohtaa, ensimmäinen johdannossa ja toinen luvussa 74.


title: Dialogi Tryfonin kanssa

text: Justinoksen teos koostuu 142 luvusta. Justinos keskustelee siinä juutalaisen Tryfonin kanssa kristinuskosta ja muun muassa sen suhteesta juutalaiseen lakiin ja profeettojen ennustuksiin. Keskustelun ydin vaikuttaa perustuvan todelliseen keskusteluun, mutta Justinoksen esittämät yksityiskohdat saattavat olla kuvitteellisia.


title: Dialogi Tryfonin kanssa

text: Keskustelu jakautuu kahteen päivään, joista ensimmäinen käsittää luvut 1–74 ja toinen luvut 74–142. Teemojen osalta nämä kaksi päivää voidaan puolestaan jakaa johdannon jälkeen kolmeen osaan: ensimmäiseen osaan kuuluvat luvut 8–47, toiseen luvut 48–108, ja kolmanteen luvut 109–142.


title: Dialogi Tryfonin kanssa

text: Keskustelun ensimmäisen päivän kuvaus alkaa johdannolla. Siinä Tryfon aloittaa keskustelun tervehtien Justinosta filosofina; filosofiksi hän tunnisti Justinoksen tämän käyttämästä asusta. Hän on halukas kuulemaan Justinokselta jotakin hyödyllistä. Tryfonin seurassa on myös muita juutalaisia.


title: Dialogi Tryfonin kanssa

text: Keskustely kääntyy heti uskonasioihin. Ensimmäisessä osassa Justinos käsittelee Jumalan Kristuksessa solmimaa uutta liittoa. Hän pyrkii osoittamaan, että tämä uusi liitto myös kumoaa vanhan juutalaisten kanssa solmitun liiton. Samalla Jeesuksen uhrikuolema ja sydämen ympärileikkaus syrjäyttävät vanhan liiton rituaalit.


title: Dialogi Tryfonin kanssa

text: Tämän jälkeen Justinos esittelee kristillistä tulkintaa juutalaisesta laista. Hänen mukaansa laki annettiin juutalaisille heidän rikkomustensa ja kovasydämisyytensä vuoksi. Laki on kuitenkin ristiriitainen ja vain usko Jeesukseen pelastaa ihmisen.


title: Dialogi Tryfonin kanssa

text: Justinos käsittelee myös Jeesuksen merkitystä suhteessa lakiin. Hän argumentoi, että kirjoitukset todistavat Kristuksen tulevan tähän maailmaan kaksi kertaa: ensimmäisellä kerralla alhaisuudessa, toisella kerralla kunniassa. Hän selittää, kuinka Mooseksen lain rituaalit ja uhrit ovat vertauskuvia Kristuksesta. Ennen Kristusta eläneet puolestaan pelastuvat noudattamalla Jumalan ikuista ja yleistä moraalilakia.


title: Dialogi Tryfonin kanssa

text: Toisessa osassa Justinos pyrkii osoittamaan, että Jeesus on ennalta ilmoitettu Kristus. Johannes Kastaja puolestaan oli Elia, Jeesuksen edelläkävijä. Justinos toistaa, että Kristus ilmestyy tähän maailmaan kaksi kertaa. Hän argumentoi myös sen puolesta, että Kristus on toinen Jumala. Myös profeettojen kirjoitukset ennustavat tähän liittyvästä neitseellisestä syntymästä.


title: Dialogi Tryfonin kanssa

text: Toisen päivän keskustelu jatkuu samasta aiheesta mihin edellinen päivä päättyi. Justinos pyrkii osoittamaan, että Jeesus on jumalallista alkuperää ja syntynyt ihmeellisesti. Hän katsoo, että profeettojen kirjoitukset puhuvat myös langenneista enkeleistä, tuhatvuotisesta valtakunnasta ja vääristä profeetoista. Kirjoitukset todistavat myös Kristuksen taivaaseenastumisesta, neitseellisestä syntymästä sekä kuolemasta ristillä.


title: Dialogi Tryfonin kanssa

text: Justinos tulkitsee, että Pyhä Henki tuli Jeesukseen jo ennen tämän kastetta. Hän tulkitsee myös tämän ristiinnaulitsemista kirjoitusten valossa: ne osoittavat, että Kristuksen täytyi tulla ristiinnaulituksi. Erityisesti psalmi 22 todistaa Kristuksen ristiinnaulitsemisesta. Lisäksi juutalaisille on annettu Joonan merkki.


title: Dialogi Tryfonin kanssa

text: Kolmas osa pyrkii osoittamaan, että kristityt ovat tosi Israel. Ensin Justinos argumentoi sen puolesta, että Jeesuksen nimi esiintyy myös profeettojen kirjoituksissa. Tämän jälkeen hän esittää sen kristillisen tulkinnan, että pakanakansoista tullaan kokoamaan uusi pyhä kansa. Nämä pakanakansojen kristityt ovat tosi Israel — eivät juutalaiset eivätkä heidän proselyyttinsä. Näin kristityt saavat juutalaisille osoitetun perintöosan ja juutalaiset syrjäytetään. Lopuksi Justinos kehottaa vielä juutalaisia parannukseen.


title: Dialogi Tryfonin kanssa

text: Teoksen lopussa Justinos jättää jäähyväiset Tryfonin seurueelle.


title: Patrick Kilpatrick

text: Patrick Kilpatrick (s. 20. elokuuta 1949 Orange, Virginia, Yhdysvallat) on yhdysvaltalainen näyttelijä, joka on useimmiten esiintynyt draamasarjoissa ja elokuvissa, kuten "Teräsmieheni" (1994), "Kaappaus raiteilla" (1995), "Last Man Standing" (1996), "Minority Report" (2002) ja "C.S.I. Miami" (2009).


title: Porbandar

text: Porbandar () () on rannikkokaupunki Gujaratin osavaltiossa Intiassa. Kaupunki tunnetaan ehkä parhaiten Mahatma Gandhin syntymäpaikkana. Kaupungissa asui vuoden 2011 väestönlaskennan noin 150 000 ihmistä. Porbandarin lentoasema sijaitsee kaupungin lähistöllä.


title: Duell Yhtiöt

text: Duell Yhtiöt Oy on suomalainen maahantuonti-, suoramyynti- ja markkinointiorganisaatio. Sen tuotevalikoimaan kuuluvat pääsääntöisesti toimisto-, ensiapu- ja työturvallisuustarvikkeet. Yrityksen pääkonttori ja varasto sijaitsevat Turussa. Yrityksellä on kolme tytäryhtiötä, joiden toiminta kattaa koko Suomen.


title: Duell Yhtiöt

text: Vuonna 2010 yhtiön liikevaihto oli 1,4 miljoonaa euroa.


title: Duell Yhtiöt

text: Duell Yhtiöt Oy perustettiin Turussa vuonna 1999. Sen toiminta lähti liikkeelle toimistotarvikkeiden myyntitoiminnalla. Yrityksen perustivat Petteri Nevalainen sekä Pasi Nousiainen. Vuonna 2011 yrityksen hallinto ja varasto muuttivat yhteisen katon alle Turun Biolaakson yritysalueelle.


title: Duell Yhtiöt

text: Duell Office Oy on suomalainen atk-huolto- sekä toimistotarvikkeiden myynti- ja markkinointiorganisaatio. Duell Office on osa Duell Yhtiöt Oy -konsernia. Duell Officen toiminta aloitettiin 1999. Yrityksellä on oma tuotemerkki, Duell Markers, jonka alaisuudessa markkinoidaan maali- sekä mustetusseja.


title: Duell Yhtiöt

text: Medic Ensiaputarvike Oy on suomalainen ensiaputarvikkeiden myynti- ja markkinointiorganisaatio. Duell Medic on osa Duell Yhtiöt Oy -konsernia. Duell Medicin toiminta aloitettiin 2004.


title: Duell Yhtiöt

text: Safe Työsuojelutarvike Oy on suomalainen teollisen tuotannon työturvallisuustarvikkeiden myynti- ja markkinointiorganisaatio. Safe on osa Duell Yhtiöt Oy -konsernia. Safe Oy:n toiminta aloitettiin 2006.


title: Duell Yhtiöt

text: Duell for Kids on Duell Yhtiöiden hyväntekeväisyysohjelma, jolla tuetaan lapsien ja nuorten parissa toimivia yhdistyksiä ja järjestöjä. Vuonna 2011 Duell for Kids tuki Lastenklinikoiden Kummeja.


title: Duell Yhtiöt

text: Duell tukee useita urheilujoukkueita aina juniori- ja amatööritasolta jääkiekon SM-liigaan asti. Duell on Turun Palloseuran sekä Tampereen Tapparan SM-liigajoukkueiden yhteistyökumppani. Duellin kummipelaajat kaudella 2011-2012 ovat Tomas Plihal (TPS) sekä Jan-Mikael Järvinen (Tappara). Yritys tukee myös jalkapallon Veikkausliigassa pelaavaa FC Interiä.


title: Charles Sheaffer

text: Charles Miller Sheaffer nuorempi (6. joulukuuta 1904 – 28. elokuuta 1989) oli yhdysvaltalainen maahockeypelaaja. Hän kilpaili vuoden 1932 kesäolympialaisissa Los Angelesssa ja sai joukkueineen pronssia. Lisäksi hän osallistui vuoden 1936 kesäolympialaisiin Berliinissä ja oli mukana sijoittumassa kymmenenneksi.


title: Charles Sheaffer

text: Sheaffer oli kotoisin Pennsylvaniasta, valmistui Pennsylvanian yliopistosta ja työskenteli vakuutuskauppiaana.


title: Robert Hennet

text: Robert Joseph Charles Hennet (22. tammikuuta 1886 – 1930) oli belgialainen miekkailija. Hän oli mukana voittamassa kultaa kalvan joukkuekilpailussa vuoden 1912 kesäolympialaisissa Tukholmassa. Hän kilpaili siellä myös floretin yksilökilpailussa ja säilän joukkuekilpailussa.


title: Robert Hennet

text: Hennet osallistui vielä kesäolympialaisiin 1920 Antwerpenissä kilpaillen floretin sekä säilän joukkuekilpailuissa ja lisäksi säilän yksilökilpailussa.


title: Aldo Aureggi

text: Aldo Aureggi (s. 6. lokakuuta 1931 Rooma) on italialainen entinen miekkailija. Hän kilpaili vuoden 1960 kesäolympialaisissa Roomassa ja oli siellä mukana saamassa hopeaa floretin joukkuekilpailussa.


title: Laverne Eve

text: Laverne Eve (s. 16. kesäkuuta 1965 Nassau) on bahamalainen keihäänheittäjä.


title: Laverne Eve

text: Eve on osallistunut olympialaisiin Soulissa 1988, Atlantassa 1996, Sydneyssä 2000, Ateenassa 2004 ja Pekingissä 2008. Ateenassa hän selviytyi loppukilpailuun ja sijoittui kuudenneksi tuloksella 62,77 m. Hän on vanhin olympialaisissa loppukilpailuun selviytynyt keihäänheittäjä. Maailmanmestaruuskilpailuihin hän on osallistunut yhdeksän kertaa vuosina 1987, 1991, 1995, 1997, 1999, 2001, 2003, 2005 ja 2007. Loppukilpailuun hän selviytyi Pariisissa 2003, jossa heitti kahdeksanneksi tuloksella 59,60 m sekä Helsingissä 2005, jossa heitti kymmenenneksi tuloksella 57,10 m. Helsingin MM-kilpailuissa hänestä tuli MM-kisojen vanhin loppukilpailuun selviytynyt naiskeihäänheittäjä ja Osakassa 2007 vanhin MM-kisoihin osallistunut keihäänheittäjä.


title: Laverne Eve

text: Kansainyhteisön kisoissa Eve voitti kultaa vuonna 2002 ja hopeaa 2006. Pan-Amerikan kisoissa hän sijoittui toiseksi vuosina 1995 ja 2003 sekä kolmanneksi vuosina 1999 ja 2007. Keski-Amerikan ja Karibian kisoissa hän sijoittui kuulantyönnössä kolmanneksi vuonna 1993 ja keihäänheitossa kolmanneksi vuosina 1998 ja 2006. Yleisurheilun Keski-Amerikan ja Karibian mestaruuskisoissa Eve voitti keihäänheiton mestaruuden vuosina 1989, 1991, 1999, 2001, 2003, 2005 ja 2008. Yleisurheilun maailmancupissa 1989 hän sijoittui keihäänheitossa kolmanneksi Amerikan joukkueessa.


title: Laverne Eve

text: Even ennätys vanhalla keihäsmallilla on 64,78 m (vuonna 1989) ja uudella keihäsmallilla 63,73 m (2000). Lisäksi hän on työntänyt kuulaa 15,82 m (1994), heittänyt kiekkoa 52,52 m (1990) ja moukaria 54,90 m (1999). Hänen keihäänheittoennätyksensä oli vielä kesäkuussa 2017 Bahaman ennätys. Kiekkoennätys oli Bahaman ennätys vuoteen 2016 asti. Syyskuussa 2005 hän heitti Monacossa 40-vuotiaiden maailmanennätyksen 61,96 m ja kesäkuussa 2010 Nassaussa 45-vuotiaiden maailmanennätyksen 53,88 m.


title: Alberto Pellegrino

text: Alberto Pellegrino (20. toukokuuta 1930 Tunis – 9. maaliskuuta 1996 Milano) oli italialainen miekkailija. Hän oli mukana voittamassa kultaa kalvan joukkuekilpailussa kesäolympialaisissa 1956.


title: Alberto Pellegrino

text: Kesäolympialaisissa 1960 Pellegrino joukkueineen voitti kultaa kalvalla ja sai hopeaa floretilla; hän osallistui myös yksilökilpailuun molemmissa. Hän osallistui vielä kesäolympialaisiin 1964 saaden kalvan joukkuekilpailussa hopeaa. Hän kilpaili jälleen siinä myös yksilönä.


title: Jamesoninmamba

text: Jamesoninmamba ("Dendroaspis jamesoni") on Länsi- ja Keski-Afrikassa elävä käärmelaji. Se on erittäin nopealiikkeinen ja tappavan myrkyllinen. Jamesoninmamba on sukua mustamamballe, vihermamballe ja lännenvihermamballe.


title: Jamesoninmamba

text: Jamesoninmamba kasvaa 1,5-2,2 metriä pitkäksi, mutta jotkin yksilöt ovat kasvaneet jopa 3,6-metrisiksi. Käärmeen selkäpuoli on tummanvihreä tai kellertävänvihreä, vatsapuoli vaaleanvihreä tai kellertävä.


title: Vladimír Jarý

text: Vladimír Jarý (s. 2. tammikuuta 1947) on Tšekkoslovakiaa edustanut käsipalloilija. Hän kuului hopeaa saaneeseen joukkueeseen vuoden 1972 kesäolympialaisissa Münchenissä ja kilpaili myös vuoden 1976 kesäolympialaisissa Montrealissa sijoittuen joukkueineen seitsemänneksi.


title: National Historic Landmark

text: National Historic Landmark (NHL) on rakennus, rakennelma tai paikka, jonka Yhdysvaltain hallinto on tunnustanut historiallisesti merkittäväksi kohteeksi. Niitä on alle 2 500 historiallisten kohteiden kansallisen rekisterin yli 80 000 kohteesta.


title: National Historic Landmark

text: NHL-ohjelma on liittovaltion hallinnoima, ja NHL-kohde voi olla paikka, joka on vahvasti yhdistetty johonkin merkittävään tapahtumaan Yhdysvaltain historiassa tai joka on ollut tärkeässä asemassa merkittävän maan historiaan vaikuttaneen henkilön elämässä, tai erityinen rakennus, joka edustaa jotain tiettyä tekniikkaa tai rakennustyyppiä, tai se voi olla paikka, josta voi saada merkittävää arkeologista tietoa historiasta.


title: Adrian Cosma

text: Adrian Cosma (5. kesäkuuta 1950 Bukarest – 1996) oli romanialainen käsipalloilija. Hän sai joukkueineen hopeaa kesäolympialaisissa 1976 sekä pronssia kesäolympialaisissa 1972 ja 1980.


title: Ryszard Przybysz

text: Ryszard Stanisław Przybysz (8. tammikuuta 1950 – 23. helmikuuta 2002) oli puolalainen käsipalloilija. Hän kilpaili vuoden 1976 kesäolympialaisissa Montrealissa ja sai siellä joukkueineen pronssia.


title: Henryk Rozmiarek

text: Henryk Rozmiarek (s. 13. tammikuuta 1949 Poznań) on puolalainen entinen käsipalloilija. Hän sai kesäolympialaisissa 1976 Montrealissa joukkueineen pronssia. Lisäksi hän kuului joukkueisiin, jotka sijoittuivat kymmenenneksi kesäolympialaisissa 1972 Münchenissä ja seitsemänneksi kesäolympialaisissa 1980 Moskovassa.


title: Masud Minhas

text: Masud Ali Khan Minhas (1911 – n. 1935) oli intialainen maahockeypelaaja. Hän kilpaili vuoden 1932 kesäolympialaisissa Los Angelesissa ja kuului siellä kultaa voittaneeseen joukkueeseen.


title: Robert Cattrall

text: Robert Lewis "Bob" Cattrall (s. 7. lokakuuta 1957, Braintree, Essex) on brittiläinen entinen maahockeypelaaja. Hän kilpaili vuoden 1984 kesäolympialaisissa Los Angelesissa ja kuului siellä pronssia saaneeseen joukkueeseen.


title: Niklas Tikkinen

text: Niklas Timo Tapani Tikkinen (s. 1. kesäkuuta 1994 Espoo) on suomalainen jääkiekkopuolustaja, joka pelaa Tanskan Metal Ligaenin Herlev Eaglesissa. Hän on pelannut juniorina myös hyökkääjänä.


title: Niklas Tikkinen

text: Tikkinen on Jäähongan kasvatti. Hän siirtyi myöhemmin juniorina Espoo Bluesiin, jonka B-nuorten kapteenistoon Tikkinen kuului kaudella 2010–2011, jolloin hän vakiinnutti paikkansa puolustajana. Tikkinen voitti kauden päätteeksi Suomenmestaruuden. Kaudella 2011–2012 hän voitti sekä B-nuorten SM-sarjan karsintasarjan että pudotuspelien puolustajien pistepörssin. Tikkinen voitti kauden päätteeksi B-nuorten SM-hopeaa. Hänet palkittiin myös B-nuorten SM-sarjan opiskelijapalkinnolla. Suurimman osan kaudestaan Tikkinen pelasi kuitenkin Bluesin A-nuorissa. Hänet valittiin A-nuorten SM-liigan helmikuun 2012 kuukauden nuoreksi pelaajaksi.


title: Niklas Tikkinen

text: Tikkinen nostettiin Bluesin SM-liigajoukkueen kokoonpanoon toiseen välieräotteluun 5. huhtikuuta 2012 Pelicansia vastaan. Hän osallistui ottelun alkulämmittelyyn, mutta pudotettiin kuitenkin viime hetkellä joukkueen kokoonpanosta, eikä Tikkinen näin ollen ole edelleenkään tehnyt liigadebyyttiään. Phoenix Coyotes varasi Tikkisen viidennellä kierroksella 148. pelaajana . Samana kesänä hänet varasi myös Metallurg Novokuznetsk 54. pelaajana .


title: Niklas Tikkinen

text: Toukokuussa 2012 Tikkinen teki kaksivuotisen SM-liigasopimuksen Bluesin kanssa. Hän lähti SM-liigakauteen 2012–2013 varsin pienessä roolissa, mutta pääsi Arto Laatikaisen ja Harri Ilvosen loukkaantumisten myötä tekemään liigadebyyttinsä kauden neljännellä kierroksella 20. syyskuuta 2012 vieraissa Saimaan Palloa vastaan. Hänet merkittiin Jani Hakanpään viereen Bluesin kakkospakkipariin. Tikkinen sai ottelussa jääaikaa 16.20 minuuttia ja keräsi myös kaksi syöttöpistettä. Hänet palkittiin ottelun "Ilta-Sanomien" kahden tähden tähtipelaajana. Tikkisen liigauran avausmaali syntyi 2. helmikuuta 2013 vieraissa Helsingin IFK:ta vastaan, jolloin hän sai myös yhden syöttöpisteen. Yhteensä Tikkisen tulokaskausi toi 25 runkosarjaottelussa tehot 1+7=8. Hän pelasi kauden aikana miesten pelejä myös yhteensä seitsemän Mestis-ottelun verran lainalla HC Keski-Uudessamaassa ja Lempäälän Kisassa. Tikkinen pelasi ison osan kaudestaan myös vielä Bluesin A-nuorissa, joissa hän voitti kauden päätteeksi SM-hopeaa. Huhtikuussa 2013 Tikkinen jatkoi vuodella sopimustaan Bluesin kanssa.


title: Niklas Tikkinen

text: Kaudella 2013–2014 Tikkinen pelasi peräti kuudessa eri seurajoukkueessa. Hän pelasi Mestistä lainalla Jukureissa, Heinolan Peliitoissa ja JYP-Akatemiassa. Pisin lainajakso Tikkisellä oli Jukureissa, jossa hän pelasi 11 ottelua. Tammikuun 2014 hän pelasi lainalla JYPissä ja esiintyi näin ollen myös sen farmijoukkue JYP-Akatemiassa. Yhteensä Tikkinen pelasi kauden aikana SM-liigassa 17 runkosarjaottelua tehopistein 1+2=3. Hän pelasi kauden aikana myös Bluesin A-nuorissa. Ensimmäisellä kokonaisella SM-liigakaudellaan 2014–2015 Tikkinen teki 55 runkosarja- ja neljässä playoff-ottelussa kolme syöttöpistettä.


title: Niklas Tikkinen

text: Marraskuussa 2015 Tikkinen siirtyi alkukauden 2015–2016 ilman sopimusta oltuaan lyhyellä sopimuksella Ruotsiin toiseksi korkeimmalle sarjatasolle HockeyAllsvenskan-joukkue Timrå IK:hon paikkaamaan Marcus Bohmanin loukkaantumista. Hän pelasi siellä lopulta siirtotakarajalle asti, jolloin Tikkinen siirtyi loppukauden sopimuksella samassa sarjassa pelanneeseen Asplöven HC:hen. Joukkueen kausi päättyi putoamiseen Hockeyettaniin.


title: Niklas Tikkinen

text: Tikkinen siirtyi kaudeksi 2016–2017 konkurssiin ajautuneen Bluesin tilalle perustettuun Espoo Unitediin, joka siirtyi pelaamaan Mestistä. Hän oli tehoilla 8+14=22 joukkueen eniten maaleja tehnyt puolustaja ja Tikkinen jakoi Mestiksen puolustajien pistepörssin seitsemännen sijan Jokipoikien Joel Olkkosen ja LeKin Matias Haarasen kanssa. Pudotuspeleissä hän jakoi viidellä syöttöpisteellään Espoo Unitedin sisäisen syöttöpörssin voiton Emil Oksasen ja Victor Westermarckin kanssa. Tikkinen voitti kauden päätteeksi Mestis-pronssia.


title: Niklas Tikkinen

text: Syyskuussa 2017 Tikkinen siirtyi kahden harjoitusottelun mittaisella try-out -sopimuksella kansainvälisen Alps Hockey Leaguen itävaltalaisjoukkue VEU Feldkirchin paitaan. Hän sai koejaksonsa päätteeksi kauden 2017–2018 kattavan jatkosopimuksen. Kaudeksi 2018–2019 Tikkinen siirtyi vuoden mittaisella sopimuksella Tanskan Metal Ligaenin Herlev Eaglesiin.


title: Niklas Tikkinen

text: Tikkinen pelasi alle 18-vuotiaiden MM-kilpailuissa vuonna 2012 sekä Ivan Hlinkan muistoturnauksessa vuonna 2011. Hän pelasi myös World U-17 Hockey Challengessa vuonna 2011, jolloin Tikkinen jakoi neljällä syötöllään Suomen sisäisen pistepörssin voiton Teuvo Teräväisen ja Samu Markkulan kanssa.


title: Niklas Tikkinen

text: Tikkinen on toisen polven liigapelaaja, sillä hänen isänsä Timo pelasi kaksi SM-liigaottelua Saimaan Pallossa kaudella 1980–1981. Hän toimi myös seuran toimitusjohtajana vuosina 2004–2005.


title: Franco Bertinetti

text: Franco Bertinetti (14. heinäkuuta 1923 Vercelli – 6. maaliskuuta 1995 Marseille) oli italialainen miekkailija. Aloitettuaan floretilla hän otti Luigi Cantonen neuvosta aseekseen kalvan. Hän oli mukana voittamassa kultaa kalvan joukkuekilpailussa kesäolympialaisissa 1952 Helsingissä ja sitten kesäolympialaisissa 1956 Melbournessa.


title: Franco Bertinetti

text: Bertinetti voitti joukkuekilpailuissa viisi kultaa miekkailun maailmanmestaruuskilpailuissa (1953, 1954, 1955, 1957, 1958); lisäksi hän sai niissä yksilönä yhden hopeisen ja kaksi pronssista mitalia.


title: Franco Bertinetti

text: Myös Bertinettin isä Marcello voitti kaksi olympiakultaa. Hänen poikansa, joka niin ikään oli nimeltään Marcello, kilpaili itsekin myöhemmin olympialaisissa.


title: Gerry Legras

text: Gerry Legras (s. 5. huhtikuuta 1966) on seychelliläinen entinen nyrkkeilijä.


title: Gerry Legras

text: Legras kilpaili Kansainyhteisön kisoissa 1994, joissa hän hävisi alle 63,5-kiloisten sarjassa toisella kierroksella. Hän hävisi toisen ottelunsa myös Atlantan olympialaisissa 1996, mutta voitti hopeaa Kuala Lumpurissa pidetyissä vuoden 1998 Kansainyhteisön kisoissa. Legras ryhtyi myöhemmin valmentajaksi ja sai vuonna 2010 Kansainväliseltä olympiakomitealta palkinnon nuorten urheilijoiden parissa tekemästään työstä.


title: Julkaisufoorumi-hanke

text: Julkaisufoorumi-hanke on suomalainen tieteellisten julkaisukanavien luokitushanke. Hankkeesta vastaa Tieteellisten seurain valtuuskunta (TSV). Aloitteen siihen teki Suomen yliopistot UNIFI ry. Hanke rahoitettiin opetus- ja kulttuuriministeriön TSV:lle myöntämällä erityisavustuksella. Hanketta seuraa valmistuneen luokituksen ylläpitovaihe.


title: Julkaisufoorumi-hanke

text: Luokitus kattaa tieteelliset lehdet, konferenssi- ja kirjasarjat sekä kirjakustantajat kaikilla tieteenaloilla. Julkaisukanavat on luokitettu 23:ssa tieteenalakohtaisessa paneelissa, joissa on yhteensä n. 210 henkilöjäsentä, pääosin professoreita, dosentteja ja vastaavia.


title: Julkaisufoorumi-hanke

text: Luokitus karsii julkaisukanavat kaksi- tai kolmiportaisesti. Ensimmäinen porras ("tieteelliset julkaisukanavat") kattaa kaikki tarkastellut kanavat. Toiselle portaalle ("johtavat tieteelliset julkaisukanavat") hyväksytään niistä tieteenaloittain korkeintaan 20 %. Kolmas porras ("korkeimman tason johtavat tieteelliset lehdet ja sarjat") on vapaaehtoinen ja sille hyväksytään puolestaan n. 25 % toisen tason julkaisuista eli n. 5 % alkuperäisistä. Luokituksen ensimmäinen versio on valmistunut vuoden 2011 lopulla. Se kattaa noin 19 500 lehteä ja sarjaa sekä noin 1 200 kirjankustantajaa.


title: Dreamtime

text: Dreamtime on The Cult -yhtyeen esikoisalbumi, joka julkaistiin 10. syyskuuta 1984. Levy nousi Britanniassa sijalle 21 ja sitä myytiin 60 000 kappaletta. Ensimmäinen single, ”Spiritwalker”, saavutti ensimmäisen sijan UK Indie Chart -listalla.


title: Dreamtime

text: Kaikki kappaleet kirjoittanut Ian Astbury ja Billy Duffy, ellei toisin mainita.


title: Nykäsen Matti

text: Nykäsen Matti oli tosi-tv-sarja, jossa seurattiin Matti Nykäsen elämää. Ohjelmaa esitti Jim-kanava. Sarjan ensimmäinen jakso rikkoi kanavan katsojaennätykset, kun sitä katsoi yli 490 000 katsojaa.


title: Espanjan Grand Prix 2012

text: Espanjan Grand Prix 2012 (virallisesti Formula 1 Gran Premio de España Santander 2012) oli Formula 1 -kauden 2012 viides osakilpailu, joka ajettiin 13. toukokuuta 2012 Circuit de Catalunyan moottoriradalla Espanjassa.


title: Espanjan Grand Prix 2012

text: Williamsin kolmoskuljettaja Valtteri Bottas ajoi perjantain ensimmäisissä vapaissa harjoituksissa Bruno Sennan tilalla. Force Indian Jules Bianchi ajoi Paul di Restan tilalla, Caterhamin Alexander Rossi ajoi Heikki Kovalaisen tilalla ja HRT:n Dani Clos ajoi Narain Karthikeyanin tilalla.Paalupaikalta kilpailuun lähti Williamsin Pastor Maldonado, kun nopeimman ajan ajanut Lewis Hamilton pudotettiin viimeiseen lähtöruutuun. Paalupaikka oli Maldonadon uran ensimmäinen. Maldonado voitti kilpailun. Toiseksi sijoittui Fernando Alonso ja kolmanneksi Kimi Räikkönen, joka ohitti lähdössä tallikaverinsa Romain Grosjeanin. Räikkösellä oli kilpailun lopussa pieni mahdollisuus nousta jopa toiseksi, kun Alonson Ferrarin renkaiden pito katosi. Viimeisten 15 kierroksen aikana Räikkösen ero Alonsoon oli isoimmillaan 21 sekuntia, kun maaliin saavuttaessa se oli kutistunut 0,8 sekuntiin.


title: Espanjan Grand Prix 2012

text: Voitto oli Maldonadolle uran ensimmäinen ja Williamsin ensimmäinen sitten kauden Brasilian GP:n, jolloin Juan Pablo Montoya voitti kilpailun. Lisäksi voitto oli ensimmäinen venezuelalaiskuskin ajama osakilpailuvoitto Formula 1 -sarjassa. Maldonadosta tuli myös kauden 2012 toinen ensimmäisen voittonsa ottanut kuljettaja Nico Rosbergin jälkeen ja viides osakilpailuvoittaja viidessä ensimmäisessä kilpailussa.


title: Espanjan Grand Prix 2012

text: Kilpailun jälkeen Williamsin varikkotiloissa syttyi tulipalo polttoaineen räjähdettyä samalla, kun henkilökunta oli ottamassa ryhmäkuvaa. Tulipalossa loukkaantui 16 ihmistä, joista yksi sai vakavia palovammoja.


title: James Hinchcliffe

text: James Hinchcliffe (s. 5. joulukuuta 1986 Oakville, Ontario) on kanadalainen kilpa-autoilija. Hän kilpailee tällä hetkellä IndyCar Seriesissä, Andretti Autosport -tallissa.


title: James Hinchcliffe

text: Ennen IndyCar-uraansa Hinchcliffe ajoi muun muassa kausilla 2006–2007 ja 2007–2008 jo kuopatussa A1 Grand Prix -sarjassa Kanadan tiimissä. IndyCar-debyyttinsä hän teki vuoden 2011 toisessa osakilpailussa, Alabamassa. Tulokaskaudellaan Hinchcliffe sijoittui lopulta kahdenneksitoista, ja hänet valittiin myös vuoden parhaaksi tulokaskuljettajaksi.


title: James Hinchcliffe

text: Newman/Haas Racing päätti jättää IndyCarin kauden 2011 jälkeen, pakottaen Hinchcliffen vaihtamaan tallia. Lopulta hän löysi tallipaikan NASCARiin siirtyneen Danica Patrickin korvaajana Andretti Autosport -tallista.


title: Herman Horn Johannessen

text: Herman Horn Johannessen (s. 5. huhtikuuta 1964 Oslo) on norjalainen entinen kilpapurjehtija ja olympiamitalisti. Hänen seuransa on oslolainen KNS.


title: Herman Horn Johannessen

text: Johannessen osallistui olympialaisiin ensimmäistä kertaa Soulissa 1988, jossa hän oli 470-luokan 13. parinsa Karl-Einar Jensenin kanssa. Hän voitti vuonna 1991 Bergenissä samassa sarjassa Euroopan-mestaruuden ja oli vuoden 1992 olympialaisissa viides Pål McCarthyn parina. Johannessen kilpaili myöhemmin soling-luokassa, jossa hän sai EM-hopeaa 1995 ja kisojen pronssia sekä 1996 että 1997. Hän oli mukana lajissa olympialaisissa 1996, joissa Norja oli yhdeksäs ja Sydneyn kisoissa 2000, joissa maan venekunta sai pronssia. Johannessen oli jäänyt luokassa MM-kilpailujen neljännelle sijalle vuonna 1999.


title: M/S Mariner of the Seas

text: M/S Mariner of the Seas on Royal Caribbean Internationalin Turussa vuonna 2003 valmistunut risteilyalus. Aluksessa on mm. kiipeilyseinä ja kuntosali.


title: M/S Mariner of the Seas

text: ALus tilattiin Kvaerner Masa Yardsin Turun telakalta. Sen köli laskettiin 27. syyskuuta 2000 telakkanumerolla 1348 ja alus laskettiin vesille 28. helmikuuta 2003. Alus luovutettiin 29. lokakuuta 2003 Nassauhun Bahamalla rekisteröidylle Mariner of the Seas Inc:lle, joka luovutti hallinnan edelleen RCCL Cruises Limitedille.


title: M/S Mariner of the Seas

text: Alus asetettiin 23. marraskuuta 2003 risteilyaluksena Fort Lauderdalesta Karibialle.


title: Tomas Scheckter

text: Tomas Scheckter (s. 21. syyskuuta 1980, Monte Carlo, Monaco) on eteläafrikkalainen kilpa-autoilija, joka kilpailee tällä hetkellä IndyCar Seriesissä Dreyer & Reinbold Racing -tallissa. Hän on vuoden 1979 F1-maailmanmestarin Jody Scheckterin poika.


title: Tomas Scheckter

text: Ennen siirtymistään Pohjois-Amerikkaan Scheckter ajoi eri pikkuformulaluokissa tavoitteenaan paikka tulevaisuudessa F1-sarjasta. Hän oli kaudella 2001 lyhyen ajan Jaguar Racingin testikuljettajana, mutta siirtyi jo seuraavana vuonna IRL:ään. Hän otti avausvoittonsa jo tulokaskaudellaan Michiganin osakilpailussa.


title: Tomas Scheckter

text: Scheckter ajoi kaudella 2005-06 neljä kilpailua A1 Grand Prix -sarjassa Etelä-Afrikan riveissä.


title: Euroopan Formula BMW -kausi 2010

text: Euroopan Formula BMW -kausi 2010 oli sarjan kolmas ja viimeinen kausi. Sarjassa ajettiin Formula 1:sten kilpailuviikonlopun yhteydessä, lukuun ottamatta Zandvoortin kilpailua Hollannissa. Kausi alkoi Espanjasta ja päättyi Italiaan. Sarjan mestaruuden voitti hollantilainen Robin Frijns, toiseksi sijoittui brittiläinen Jack Harvey ja kolmanneksi ruotsalainen Timmy Hansen.


title: Renault Trafic

text: Renault Trafic on Renault’n vuodesta 1981 lähtien valmistama keskikokoinen pakettiautomalli, joka korvasi Renault Estafetten.


title: Renault Trafic

text: Ensimmäisen sukupolven Renault Trafic tuli markkinoille syyskuussa 1980 korvaamaan ikääntyneen Renault Estafetten, jota oli valmistettu jo vuodesta 1959. Samaan aikaan esiteltiin myös suuremman kokoluokan malli, Master.


title: Renault Trafic

text: Traficia tarjottiin tehdasvalmisteisina versioina ja alustana korinrakentajille lukuisina eri vaihtoehtoina. Etuvetoinen Traction (T) oli tarjolla alusta alkaen ja takavetoinen Propulsion (P) tuli markkinoille maaliskuussa 1981. Etuveto laskee kuormatilan lattiaa ja takaveto antaa paremman pidon sekä vahvemman voimalinjan, kun ajoneuvo on raskaasti kuormattu. Myös kantavuuksia oli saatavilla 800–1 400 kilon välillä kokonaispainon ollessa 2,1–3,0 tonnia.


title: Renault Trafic

text: Bensiinimoottoriksi oli tuotannon alkuvaiheessa tarjolla 1,4- ja 1,6-litraiset työntötankomoottorit (OHV). Dieseliksi oli saatavana 2,1- ja 2,5-litraiset kannen yläpuolisella nokka-akselilla (OHC) varustetut moottorit. Suuremmalla bensiinimoottorilla ja dieselillä varustetuissa Traficeissa oli pidennetty keula (tietolaatikon kuvassa), jotta moottorit mahtuisivat konepellin alle. Yhdysvaltain markkinoille vietiin myös 2,2-litraista OHC:tä.


title: Renault Trafic

text:
1980-luvun puolivälissä 1,6-litrainen työntötankomoottori korvattiin 1,7-litraisella OHC-moottorilla, joka sopi normaalille ei-pidennetylle keulalle, mutta vaati kuitenkin pienen kohouman konepeltiin. Vuonna 1985 esiteltiin nelivetoinen Trafic 4×4, jonka akseliväli oli muita vetotapoja lyhyempi.
Vuonna 1990 Trafic kävi läpi kasvojenkohotuksen, jossa keulan muotoja pyöristettiin ulkonäon nykyaikaistamiseksi. Uusi keula kätki myös sisäänsä kaikki moottorit, eikä pidennettyä keulaa enää tarvittu.


title: Renault Trafic

text: Toinen kasvojenkohotus tuli vuonna 1995. Siinä Traficiin vaihdettiin uusi etusäleikkö ja takavalot, sivupeilejä suurennettiin sekä ohjaamossa kojelauta ja istuimet vaihdettiin nykyaikaisempiin.


title: Renault Trafic

text: Vuoden 1997 alussa alkoi yhteistyö General Motorsin kanssa, jonka johdosta Traficia alettiin myös myydä Opelin ja Vauxhallin merkeillä, mallinimellä Arena.


title: Renault Trafic

text: Pitkä 20 vuotta kestänyt valmistusaika päätyi lopulta vuonna 2000. Vuonna 2007 intialainen Tata Motors aloitti Traficiin perustuvan pakettiauton ja pikkubussimallin valmistuksen, jonka nimeksi tuli Tata Winger. Valmistaja käyttää autossa omia moottoreitaan.


title: Renault Trafic

text:
Toisen sukupolven Renault Trafic esiteltiin vuonna 2001. Sisarmalli Opel Arena korvattiin Traficin kanssa lähes identtisellä Vivarolla. Kolmantena joukkoon liittyi myös Nissan Primastar. Auton suunnitteli Renault Pariisissa ja sitä valmistettiin Englannin Lutonissa samalla tehtaalla Vivaron kanssa. Primastaria taas valmistettiin Barcelonassa Espanjassa. Opelin ja Renault’n korotetulla katolla varustetut versiot tulivat kuitenkin Nissanin kanssa samalta tuotantolinjalta.
Trafic ja Vivaro valittiin Vuoden pakettiautoksi 2002.


title: Renault Trafic

text: Vuoden 2012 Euro NCAP -kolaritestistä Trafic sai tulokseksi kaksi tähteä viidestä. Pistemenetykset johtuivat lähinnä puutteellisesta jalankulkijoiden suojasta ja elektronisten ajoavustimien puuttumisesta.


title: Renault Trafic

text: Traficia valmistettiin kolmena eri versiona: pakettiautona, pikkubussi Passengerina (7, 8 tai 9 istuinta) ja näiden yhdistelmämalli Combina (6 tai 9 istuinta). Saatavana oli kaksi akselipituutta ja korkeutta. Kuormatilaa oli korimallista riippuen 5–8,4 kuutiometriä.


title: Renault Trafic

text: Suomessa Traficin moottorivalikoima koostui aluksi 1,9- (82/101 hv) ja 2,5-litraisista (148 hv) dCi-dieselmoottoreista sekä 2,0-litraisesta (117 hv) bensiinimoottorista. 2,5-litraisen dieselin yhteyteen sai halutessaan kuusiportaisen "Quickshift"-robottivaihteiston.


title: Renault Trafic

text: Vuonna 2006 Trafic koki kasvojenkohotuksen, jossa se sai uudet puskurit, etusäleikön ja ajovalot. Uusia moottorivaihtoehtoja olivat 2,0-litraiset (90/114 hv) dCi-dieselit, jotka korvasivat aiemmat 1,9 litran moottorit.


title: Renault Trafic

text: Moottorivalikoimasta poistettiin 2,5-litrainen diesel vuonna 2012, jolloin ainoaksi vaihtoehdoksi jäi 2,0 litran moottori.


title: Renault Trafic

text: Kolmannen sukupolven Renault Trafic esiteltiin vuonna 2014. Kolmikosta jäi nyt pois Nissan Primastar, mutta vuonna 2016 esiteltiin sen seuraaja, NV300, joka perustuu Vivaroon ja Traficiin. Kolmas sisarmalli on niin ikään vuonna 2016 esitelty Fiat Talento. Traficin tuotanto siirtyi Ranskan Sandouvilleen, jossa valmistetaan myös korkealla katolla varustetut Vivarot.


title: Renault Trafic

text: Edellismallin tavoin saatavana on kaksi pituus- ja korkeusvaihtoehtoa. Erilaisia yhdistelmiä on kaiken kaikkiaan jopa 270 kappaletta. Tavaratilaa on korimallista riippuen 5,2 kuutiometristä aina 8,6 kuutiometriin.


title: Renault Trafic

text: Vuoden 2015 Euro NCAP -kolaritestistä Trafic sai tulokseksi kolme tähteä viidestä.


title: Renault Trafic

text: Moottorivaihtoehdot ovat 1,6 dCi (90 hv) ja 1,6 dCi Twin Turbo (120/140 hv), joissa on molemmissa kuusivaihteinen manuaalivaihteisto sekä start/stop-järjestelmä.


title: Renault Trafic

text: Pakettiauton vakiovarustukseen kuuluu kuusi turvatyynyä, ESP, mäkilähtöavustin, 16 tuuman teräsvanteet osittain peittävin pölykapselein, kauko-ohjattu keskuslukitus, sähköikkunat, manuaali-ilmastointi, LED-päiväajovalot, Bluetooth-järjestelmä, lämmitettävät sähköpeilit, vakionopeudensäädin, ikkunaton liukuovi matkustajan puolella ja kuudessa suunnassa säädettävä kuljettajan istuin.


title: Renault Trafic

text: Design-paketti 1 lisää varustukseen korinväriset takavalojen kehykset, etupuskurin ja liukuoven kiskon suojalistan.


title: Renault Trafic

text: Design-paketti 2 sisältää lisäksi sumuvalot, korinväriset ulkopeilit ja kromatun etusäleikön.


title: Renault Trafic

text: Trafic NAVI+ -kampanjamalleissa on normaalin varustuksen lisäksi Media Nav -navigointi- ja multimediajärjestelmä, nahkaverhoiltu ohjauspyörä, peruutustutka ja -kamera, sumuvalot sekä sade- ja valotunnistin.


title: Renault Trafic

text: Geneven autonäyttelyssä keväällä 2017 esiteltiin Trafic Formula Edition -erikoismallisto, jonka ulkoasua koristavat Renault F1 -tallin mukaiset teippaukset. Vakiovarusteluun kuuluu mustat 17 tuuman kevytmetallivanteet, Media Nav -navigointi- ja multimediajärjestelmä, metalliväri, peruutustutka ja -kamera, automaatti-ilmastointi, nahkaverhoiltu ohjauspyörä ja sumuvalot. Formula Edition -malli on saatavana vain suuremman Twin Turbo -moottorin yhteydessä.


title: Cheruvari Lakshmanan

text: Cheruvari Kottieth Lakshmanan (5. huhtikuuta 1898 Kannur – 3. lokakuuta 1970 New Delhi) oli intialainen lääkäri. Hän myös kilpaili pika-aitajuoksussa.


title: Cheruvari Lakshmanan

text: Lakshmanan opiskeli ensin kristillisessä koulussa Madrasissa ja jatkoi lääketieteelliseen kouluun. Hän oli Madrasissa yliopistonsa krikettijoukkueen jäsen ja menestyi myös tenniksessä yleisurheilun lisäksi. Myöhemmin Lakshmanan opiskeli lääketiedettä Lontoossa asti. Lakshmanan osallistui 110 metrin aitajuoksussa vuoden 1924 olympialaisiin, joissa hän putosi alkuerissä, ja siirtyi seuraavana vuonna Intian armeijaan lääkintätehtäviin. Hän toimi armeijassa vuoteen 1935 saakka, jonka jälkeen hänellä oli erilaisia johtajan titteleitä kuten Intian hygienia- ja kansanterveysinstituutin julkisen terveydenhuollon professorin ja johtajan työ. Lakshmanan oli myös maansa presidentin kunniakirurgi 1950-luvun lopulla ja työskenteli Punaisella Ristillä lopetettuaan uransa Intian hallinnossa.


title: Cheruvari Lakshmanan

text: Lakshmanan sai uransa aikana useita palkintoja, kuten Padma Bhushanin, Ruotsin ja Neuvostoliiton Punaisen Ristin tunnustukset. Hänet nimitettiin myös Unicefin erikoiskonsultiksi, ja hän oli Intian tuberkuloosiliiton puheenjohtaja kuuden vuoden ajan 1950-luvulla.


title: Henry Livermore Abbott

text: Henry Livermore Abbott (21. tammikuuta 1842 Lowell, Massachusetts – 6. toukokuuta 1864 Wilderness, Virginia) oli Unionin armeijan majuri Yhdysvaltain sisällissodassa. Abbott oli sotilasarvoltaan majuri, mutta hänet ylennettiin postuumisti brevet prikaatikenraaliksi. Hän komensi Massachusettsin 20. vapaaehtoisjalkaväkirykmenttiä. Abbott haavottui vakavasti Wildernessin taistelussa 6. toukokuuta 1864 ja kuoli myöhemmin samana päivänä kenttäsairaalassa.


title: Henry Livermore Abbott

text: Abbottin isä oli tunnettu tuomari ja Yhdysvaltain edustajainhuoneen edustaja Josiah Gardner Abbott.


title: The Beards

text: The Beards on Adelaidessa vuonna 2005 perustettu australialainen folkrock- ja huumorimusiikkiyhtye, jonka kappaleet kertovat parran omistamisesta.


title: The Beards

text: The Beards perustettiin alun perin yhden kappaleen esittämistä varten, mutta yhtye jäikin yhteen vielä kyseisen keikan jälkeen, sillä heistä tuntui, että parroista kertovalle yhtyeelle oli tilausta. Yhtye itse ilmoittaa, että heidän tavoitteensa on puolustaa parrakkaiden ihmisten oikeuksia ja rohkaista ihmisiä kasvattamaan parta. The Beardsin samanniminen albumi on vuodelta 2007, ja vuonna 2009 ilmestyi albumi Beards, Beards, Beards. The Beardsin kolmas studioalbumi Having a Beard Is The New Not Having a Beard ilmestyi alkuvuodesta 2012. Yhtye on tehnyt kotimaassaan yhden kiertueen ja tekee toista kiertuetta kolmannen albuminsa jälkeen keväällä 2012. Lisäksi The Beards on muun muassa avannut vuoden 2009 partojen ja viiksien maailmanmestaruuskilpailut.


title: Ferdinand Alexander Porsche

text: Ferdinand Alexander Porsche (F. A. Porsche), "Butzi", (11. joulukuuta 1935 – 5. huhtikuuta 2012) oli saksalainen muotoilija (esim. Porsche 911) ja Porsche Designin perustaja. Hänen isoisänsä oli Ferdinand Porsche ja isänsä Ferry Porsche.


title: Major League Baseball -kausi 1912

text: Major League Baseball -kausi 1912 päättyi Boston Red Soxin 4-3 voittoon New York Giantsista kauden päätteeksi pelatussa World Series -ottelusarjassa. Yksi kahdeksasta ottelusta päättyi tasapeliin.


title: Siirtymätila

text: Siirtymätila eli transitiotila on kemiallisen reaktion reaktiokoordinaatin kohta, jossa atomiryhmällä on suurin Gibbsin energian arvo. Sitä voidaan pitää reagoivien yhdisteiden ja tuotteiden välimuotona. Reaktio voi edetä siirtymätilasta kohti tuotteita tai hajota lähtöaineiksi. Toisinaan siirtymätilaa kutsutaan nimellä aktivoitu kompleksi, joka kuitenkin on IUPACin määritelmän mukaan eri asia. Siirtymätila merkitään kemiallisessa kirjallisuudessa tyypillisesti sijoittamalla se hakasulkeisiin ja merkitsemällä kaksoisristillä ‡.


title: Siirtymätila

text: Siirtymätila on epävakaa ja hyvin lyhytikäinen. Se kestää yleensä noin 10 sekuntia. Siirtymätila ei ole varsinainen molekyyli, koska atomista voi lähteä enemmän sidoksia kuin valenssisäännöt sallisivat ja sidokset eivät välttämättä ole täysin muodostuneita. Siirtymätilaa ei siis voida eristää kuten välituotetta. Esimerkkinä alla on bromietaanin ja hydroksidi-ionin välisen SN-reaktion siirtymätila


title: Siirtymätila

text: Siirtymätiloja voidaan kuitenkin havaita ja tutkia suoraan käyttämällä hyväksi pulssitettua laserspektroskopiaa.


title: József Gyuricza

text: József Gyuricza (s. 16. tammikuuta 1934) on unkarilainen entinen miekkailija. Hän sai kesäolympialaisissa 1956 Melbournessa pronssia floretin joukkuekilpailussa. Lisäksi hän sijoittui sen yksilökilpailussa viidenneksi. Kesäolympialaisissa 1960 Roomassa hän kilpaili vain floretin joukkuekilpailussa sijoittuen siinä neljänneksi.


title: József Gyuricza

text: Gyuricza osallistui vielä kesäolympialaisiin 1964 Tokiossa; hän kilpaili sekä floretin yksilö- että joukkuekilpailussa sijoittuen jälkimmäisessä seitsemänneksi.


title: René Queyroux

text: René Paul Martial Queyroux (22. joulukuuta 1927 Halluin – 10. elokuuta 2002 Lyon) oli ranskalainen miekkailija. Hän kilpaili vuoden 1956 kesäolympialaisissa Melbournessa ja oli mukana saamassa pronssia kalvan joukkuekilpailussa. Lisäksi hän sijoittui kuudenneksi sen yksilökilpailussa.


title: Isänmaallinen mies

text: Isänmaallinen mies on Arto Halosen ohjaama suomalainen komediaelokuva, joka sai ensi-iltansa 4. joulukuuta 2013. Elokuvan käsikirjoittivat Halonen ja "Helsingin Sanomien" toimittaja Jouni K. Kemppainen.


title: Isänmaallinen mies

text: Elokuva sijoittuu 1980-luvulle ja sen pääosissa ovat Martti Suosalo (Toivo) ja Pamela Tola (Aino). Elokuvan keskiössä on Suomen hiihtomaajoukkue, johon Toivo värvätään erikoislaatuisen verensä vuoksi.


title: Isänmaallinen mies

text: Elokuva on rinnakkaisteos Halosen vuonna 2012 ilmestyneelle dokumenttielokuvalle "Sinivalkoinen valhe", joka käsittelee Suomen hiihtomaajoukkueen dopingskandaalia.


title: Isänmaallinen mies

text: Lähde


title: Lajos Balthazár

text: Lajos Balthazár (30. kesäkuuta 1921 Budapest – 1. helmikuuta 1995 Budapest) oli unkarilainen miekkailija. Hän oli mukana kesäolympialaisissa 1956 Melbournessa saamassa hopeaa kalvan joukkuekilpailussa. Lisäksi hän sijoittui sen yksilökilpailussa neljänneksi.


title: Lajos Balthazár

text: Sekä kesäolympialaisissa 1948 Lontoossa että kesäolympialaisissa 1952 Helsingissä Balthazár sijoittui kalvalla joukkueen kanssa viidenneksi.


title: Katja Lundén

text: Katja Lundén on suomalainen flamencotanssija-koreografi ja Katja Lundén Companyn taiteellinen johtaja. Katja Lundén Company on tullut tunnetuksi rajoja rikkovista tanssiteoksistaan.


title: Katja Lundén

text: Katja Lundén Companyn viimeisin teos on vuonna 2017 valmistunut Flamencosauna. Se on teatteriohjaajana ansioituneen Kari Heiskasen ohjaus ja sen musiikista vastaa pääosin haitaristin uudistajana tunnettu Kimmo Pohjonen. Tanssikoreografiat ovat Katja Lundénin käsialaa, joka on yksi teoksen kuudesta tanssijasta. Teos yhdistelee nykytanssia, flamencoa ja teatteria tavalla, joka tekee kokonaisuudesta jotain muuta kuin mitä flamencon saralla on totuttu kokemaan. Lunden itse on kertonut teoksen olevan kannanotto naiseudelle ja suvaitsevaisuudelle.


title: Katja Lundén

text: Lundénin vuosituhannen vaihteessa alkanut ura tanssikoreografina koostuu useista perinteistä flamencoa rikkovista teoksista.


title: Katja Lundén

text: Vuonna 2003 Lundén teki teoksen Edvard Munch -Elämän tanssi, jossa Lundén yhdistää Munchin kuvataiteen flamencotanssiin. Hänen myöhempiä töitään ovat mm. Helsingin flamencofestivaalin tilausteos La Máscara sekä Kari Heiskasen ohjaus Kromosomi 47 flamenco, joka kertoo kehitysvammaisen miehen tarinan.


title: Katja Lundén

text: Flamenco x3 -trilogia syntyi yhteistyössä espanjalaisten huippukoreografien Rafaela Carrascon ja Manuel Liñanin kanssa. Se on tilaustyö Aho&Lundén Companylle, jonka Lundén perusti yhdessä flamencotanssija Emilia Ahon kanssa. Musiikin trilogiaan ovat säveltäneet espanjalaiset eturivin flamencomuusikot Pablo Suarez, Juan Manuel Suarez ”Cano”ja Sergio Martinez. Tätä yhteistyötä espanjalaisten taiteilijoiden kanssa pidetään lehdistössä suurena kunnianosoituksena suomalaiselle flamenco-osaamiselle.


title: Katja Lundén

text: Lundén on työskennellyt lukuisissa muissa flamencoteoksissa, kuten Compañía Kaari Martin flamencotanssiryhmän teoksissa Peppi Pitkätossu


title: Katja Lundén

text: Lundén on koulutukseltaan filosofian maisteri ja hän on tutkinut flamencon filosofiaa mm. pro gradu -työssään. Hän on luonut kansainvälistä uraa esiintyen eri ammattilaiskokoonpanoissa mm. Espanjassa, Monacossa, Norjassa, Ruotsissa, Koreassa ja Afrikassa. Lundén on asunut Sevillassa ja työskennellyt paljon mm. Madridissa. Vuonna 2010 Lundén työskenteli stipendiaattina suomalais–afrikkalaisessa kulttuuriresidenssissä, Villa Karossa, Beninissä. Siellä hän valmisteli teostaan, Norsun elämää - La vida de una elefante, jonka musiikki syntyi osittain yhteistyössä Radion sinfoniaorkesterin viulisti Maria Puusaaren ja beniniläisen tanssija-muusikko Noel Saizonoun kanssa. Teos on osa kolmen tanssiteoksen iltaa, jonka Lundén on tehnyt yhdessä tanssija Reija Wäreen kanssa. Teos sai kantaesityksensä huhtikuussa 2012. Lokakuussa 2013 sai kantaesityksensä Katja Lundén Companyn teos Machina Flamenco, joka tuli tunnetuksi myös Pakko tanssia -ohjelman finaalista keväällä 2013. Talvella 2013/2014 Lundén työstää tanssija Emilia Ahon kanssa uutta teosta, jonka koreografiksi on kutsuttu Concha Jareño, yksi Espanjan nykykoreografien kärkinimistä. Teos on jatkoa Flamenco x 3 -trilogialle.


title: New Jack City

text: New Jack City on vuonna 1991 ensi-iltansa saanut rikoselokuva. Elokuvan ohjasi Mario Van Peebles ja pääosassa esiintyy Wesley Snipes.


title: New Jack City

text: "New Jack City" oli yksi 1990-luvun alun niin sanotun ”mustan aallon” elokuvista, nuorten afroamerikkalaisten ohjaajien esiinmarssista Yhdysvaltojen elokuvassa. Mustan aallon elokuvat menestyivät teattereissa varsin hyvin, mutta aiheuttivat paikallisia mellakoita. Muita vuoden 1991 mustien ohjaajien elokuvia olivat John Singletonin "Boyz n the Hood – kulman kundit" ja Spike Leen "Viidakkokuume".


title: New Jack City

text: Rikospomo Nino Brown johtaa jengiä nimeltä Cash Money Brothers. Jengi haluaa tulla rikkaaksi ja päättää alkaa myymään crackiä. Poliisi Scotty Appleton on jengin perässä, joille hänellä on kalavelkoja maksettavana. Scotty sulattautuu jengin sisään ja pääsee jengin johtajan Ninon suosikkityöntekijöiksi. Hänen valeroolinsa kuitenkin paljastuu, kun eräs jengiläisistä tunnistaa Scottyn poliisiksi.


title: Bjørn Bergvall

text: Bjørn Bergvall (s. 13. helmikuuta 1939 Oslo) on norjalainen entinen purjehtija. Hän kilpaili kesäolympialaisissa 1960 Roomassa ja voitti siellä "Sirenellä" kultaa Flying Dutchman -luokassa.


title: Tatsugo Kawaishi

text: Tatsugo Kawaishi (; 17. joulukuuta 1911 – 17. maaliskuuta 1945) oli japanilainen uimari. Hän sai vuoden 1932 kesäolympialaisissa Los Angelesissa hopeaa 100 metrin vapaauinnissa. Hän sai surmansa 33-vuotiaana Iwo Jiman taistelussa.


title: Game of Death

text: Game of Death on vuonna 2010 ensi-iltansa saanut toimintaelokuva. Elokuvan ohjasi Giorgio Serafini ja pääosassa esiintyy Wesley Snipes.


title: Game of Death

text: Eräs diplomaatti ja hänen henkivartijansa Marcus, loukkaantuvat salamurhayrityksessä. Molemmat viedään sairaalaan, jossa salamurhaajat onnistuvat saamaan diplomaatin vangikseen. Marcus yrittää pelastaa diplomaatin salamurhaajilta, jotka ovat entisiä henkivartijoita.


title: George Fissler

text: George Robert Fissler (13. lokakuuta 1906 Florida – 18. joulukuuta 1975 Martin, Florida) oli yhdysvaltalainen uimari. Hän kilpaili New York AC:lle. Hän oli vuoden 1932 kesäolympialaisissa Los Angelesissa mukana saamassa hopeaa 4 × 200 metrin vapaauintiviestissä. Hän voitti ainoan AAU-tittelinsä vuonna 1933 220 jaardin vapaauinnissa.


title: Manuella Kalili

text: Manuella Kalili (2. marraskuuta 1912 Honolulu, Havaiji – 14. syyskuuta 1969 Honolulu) oli yhdysvaltalainen uimari. Hän kilpaili kesäolympialaisissa 1932 Los Angelesissa ja oli siellä mukana saamassa hopeaa 4 × 200 metrin vapaauintiviestissä; lisäksi hän sijoittui neljänneksi 100 metrin vapaauinnissa.


title: Manuella Kalili

text: Kalili voitti myös yhden AAU-mestaruuden vuonna 1931. Hän oli Maiola Kalilin veli.


title: Moldovan historia

text: Moldovan historia alkaa ajoilta jolloin Rooman valtakunta valloitti Daakian, ja valloittajien vaikutteet sekoittuivat paikallisiin perinteisiin. Roomalaisten jälkeen alueen yli pyyhkäisi monia usein väkivaltaisia kansoja: hunnit, itägootit, bulgaarit, madjaarit ja mongolit. 1200-luvulla Unkari linnoitti aluetta Siretul-joelle asti, ja hallitsi sitä kunnes 1349 ruhtinas Bogdan perusti Moldovan ruhtinaskunnan.


title: Moldovan historia

text: Moldovan ruhtinaskunta joutui vuonna 1512 ottomaanien imperiumin vasallivaltioksi. Vuonna 1775 itävaltalaiset valtasivat Pohjois-Moldavian ja liittivät sen valtakuntaansa Bukovinan nimellä. Venäjä puolestaan liitti vuonna 1812 Moldaviasta itseensä Prutjoen itäpuoliset osat. Tämä Venäjän valtakunnassa Bessarabiana tunnettu alue vastasi suurimmalta osin nykyistä Moldovan tasavaltaa. Moldovan itsenäisenä säilynyt länsiosa yhdistyi Valakian ruhtinaskunnan kanssa 1861 muodostaen uuden Romanian valtion.


title: Moldovan historia

text: Ensimmäisen maailmansodan jälkeen vuonna 1918 Bessarabia liittyi yhdessä Bukovinan ja Transilvanian kanssa Romaniaan.


title: Moldovan historia

text: Toisen maailmansodan yhteydessä Neuvostoliitto liitti Bessarabian itseensä. Pohjois-Bukovina ja kaistale Mustanmeren rannikkoa liitettiin suoraan Ukrainan neuvostotasavaltaan. Valtaosa Bessarabiasta yhdistettiin kuitenkin Dnestrjoen itäpuolisen, Ukrainan SNT:n alaisen "Moldovan autonomisen sosialistisen neuvostotasavallan" kanssa Moldovan sosialistiseksi neuvostotasavallaksi. Mustanmeren rannikko liitettiin Ukrainan neuvostotasavaltaan, jolloin Moldaviasta tuli sisämaavaltio.


title: Moldovan historia

text: Moldovan sosialistinen neuvostotasavalta julistautui itsenäiseksi vuonna 1991 nimellä "Moldovan tasavalta". Nuoren valtion ensimmäinen presidentti Mircea Snegur käytti ilmaisuja kuten "romanialaiset Prutjoen molemmilla puolilla" ja "Neuvostoliiton miehittämät Romanian maat", mutta hän vastusti silti välitöntä yhdistymistä Romaniaan. Moldovan kansanrintama hajosi kysymyksen vuoksi, ja Snegur lähti itsenäisenä ehdokkaana lokakuun 1991 vaaleihin voittaen ne. Liittymisinnostus katosi nopeasti – joidenkin kyselyjen mukaan 70 % vastusti yhdistymistä 1992 – ja Moldova alkoi etääntyä Romaniasta.


title: Moldovan historia

text: Transnistrian alueen separatistit julistautuivat erilliseksi valtioksi 1990, ja venäläisjoukot tukivat alueen itsenäisyyttä. Vuonna 1992 solmittiin aselepo. Myös kristityt turkinsukuiset gagauzit ovat hakeneet itsenäisyyttä, ja heidän alueilleen on myönnetty autonomia.


title: Moldovan historia

text: Vuonna 1994 hyväksytyssä uudessa perustuslaissa maan viralliseksi kieleksi määriteltiin romanian sijaan moldova. Maa otti myös käyttöön oman kansallislaulun; aiemmin oli käytetty Romanian hymniä.


title: Moldovan historia

text: Presidentti Snegur pyrki uudelle kaudelle 1996 ja saikin vaalien ensimmäisellä kierroksella eniten ääniä, mutta hävisi toisella kierroksella Petru Lucinschille. Lucinschi oli presidenttinä vuoteen 2001, jolloin hän määräsi ennenaikaiset parlamenttivaalit. Tyytymättömyys maan tilaan johti kommunistipuolueen murskaavaan vaalivoittoon, jonka ansiosta kommunistit saivat 71 edustajanpaikkaa 101:stä. Vuonna 2000 presidentin valinta oli siirretty perustuslain muutoksella parlamentin tehtäväksi, ja parlamentti valitsi 4. huhtikuuta 2001 uudeksi presidentiksi kommunisti Vladimir Voroninin. Voronin lisäsi varoja sosiaaliturvaan ja jatkoi Lucinschin yksityistämisohjelmaa. Voroninin kaudella välit Romaniaan huononivat edelleen. Vuonna 2003 maa vetäytyi Venäjän neuvottelemasta liittovaltiosopimuksesta Transnistrian kanssa, jonka johtoa Voronin nimitti "rikollisjoukoksi". Maaliskuun 2005 vaaleissa kommunistit saivat 56 parlamenttipaikkaa, mikä ei yksinään riittänyt Voroninin jatkokauteen. Istuva presidentti sai kuitenkin taakseen kristillisdemokraattien, demokraattien ja liberaalien tuen lupaamalla jatkaa euroatlanttista integraatiota ja tuli näin valituksi uudelleen.


title: Moldovan historia

text: Vuonna 2006 Venäjä korotti kaasun hinnan kaksinkertaiseksi. Moldova kieltäytyi maksamasta, ja Venäjä katkaisi kaasun tulon. Hinnasta saatiin tilapäinen kompromissi, toimitukset ja neuvottelut jatkuvat.


title: Moldovan historia

text: Huhtikuun 2009 vaaleissa hallitseva kommunistipuolue sai 49,48 % äänistä ja parlamenttiin enemmistön 60 paikalla jääden ainoastaan yhden paikan päähän mahdollisuudesta valita suoraan tuleva presidentti. Presidentin valitsemiseksi tarvitaan 3/5-enemmistö tai 61 paikkaa parlamentissa. Liberaalit ja liberaalidemokraatit saivat 15 ja Meidän Moldova -allianssi 11 paikkaa parlamenttiin.


title: Moldovan historia

text:
Etyjin vaalitarkkailijoiden mukaan vaalissa ei havaittu vakavia rikkomuksia. Hävinneet puolueet ryhtyivät mielenosoitukseen, joka kääntyi väkivaltaiseksi mellakaksi ja presidentinkanslian ja parlamentin ryöstelyksi. Voronin syytti mellakoiden lietsomisesta Romanian hallitusta.
Osa mielenosoittajista oli vaatinut Moldovan liittämistä Romaniaan.


title: Moldovan historia

text: Vaalien jälkeen oppositio kieltäytyi osallistumasta äänestyksiin parlamentissa, joten maahan ei ole saatu valittua uutta hallitusta eikä presidenttiä ja istuva presidentti määräsi uudet parlamenttivaalit toimitettavaksi 29. heinäkuuta 2009. Pian uusien vaalien määräämisen jälkeen presidentti Voronin sai Venäjän pääministeri Putinilta 22. kesäkuuta lupauksen 500 miljoonan dollarin lainasta Moldovalle. Myös Kiina lupasi elokuussa miljardin lainan kansainvälisen talouskriisin kouriin jääneelle maalle (koko Moldovan budjetti oli 1,85 miljardia USD vuonna 2008). Oppositio arveli tämän suosivan vallassa olevaa kommunistipuoluetta, erityisesti koska kansainvälinen valuuttarahasto jäädytti oman avustuspakettinsa julkistamisen uusien vaalien jälkeiseen aikaan.


title: Moldovan historia

text: Uusissa heinäkuun 29. päivän vaaleissa yksin valtaa pitänyt kommunistipuolue menetti enemmistön ja sai 48 paikkaa parlamenttiin. Suurimpana oppositiopuolueena säilyi lähinnä vasemmistolaiseksi luonnehdittava liberaalidemokraattinen puolue lisäten paikkalukunsa 18 paikkaan. Oikeistolainen Liberaalipuolue sai 15 paikkaa ja vaalien suurin voittaja oli ensikertalainen, sosiaalidemokraattiseksi itseään luonnehtiva, kommunistipuolueesta eronneen Marian Lupun perustama Demokraattinen puolue, joka sai 13 paikkaa. Kansallismielinen Meidän Moldova -allianssi menetti kannatustaan ja sai 7 paikkaa parlamenttiin.


title: Moldovan historia

text: Hallitusneuvotteluja varten oppositiopuolueet liittoutuivat Eurooppaan suuntautuvaksi Liittouma Eurooppaan integroitumisen puolesta (Alianța pentru Integrare Europeană) -koalitioksi ja vaikeiden hallitusneuvottelujen jälkeen pääministeriksi valittiin 25. syyskuuta 2009 liberaalidemokraattien Vlad Filat. Yhdysvallat onnitteli uutta hallitusta heti sen syntymisen jälkeen ja muutamaa päivää myöhemmin myös Venäjän pääministeri Vladimir Putin onnitteli sitä.


title: Moldovan historia

text:
Sen sijaan suurta valtaa käyttävän presidentin valinta aseman 11. syyskuuta 2009 jättäneen Vladimir Voroninin seuraajaksi viivästyi, sillä siihen tarvitaan myös opposition tukea. Oppositioon jäänyt kommunistipuolue hylkäsi kahdesti Demokraattisen puolueen Marian Lupun valinnan presidentiksi, mikä jätti parlamentin puhemies Mihai Ghimpun täyttämään presidentinvirkaa. Huhtikuussa 2010 hallituskoalitio ehdotti perustuslainmuutosta, jolla presidentinvirasta tehtäisiin suoraan kansanäänestyksellä valittava. Kesäkuussa 2010 virkaa toimittava presidentti Ghimbu ilmoitti, että lokakuussa 2010 maassa järjestetään ennenaikaiset parlamenttivaalit ja sitä ennen syyskuussa 2010 kansanäänestys perustuslain muuttamisesta siten, että presidentti valittaisiin kansanäänestyksellä tai presidentin valitsemiseen riittäisi parlamentin enemmistön äänet nykyisin vaadittavan 3/5-enemmistön sijaan.
Perustuslain muuttaminen kansanäänestyksellä 5. syyskuuta 2010 kaatui liian pieneen äänestysprosenttiin (29 %). Kommunistinen puolue oli kehottanut boikotoimaan sitä ja pani toivonsa tuleviin parlamenttivaaleihin.


title: Moldovan historia

text:
Marraskuun 2010 vaalien tulos:
Marraskuun 2010 vaaleissa kommunistit menettivät edelleen paikkoja, mutta eurooppamieliset puolueet eivät toisaalta saaneet tarvittavaa 61 edustajaa, jolla presidentin valitseminen omin äänin varmistuisi. Hallitusneuvotteluissa sovittiin edellisen hallituksen jatkavan tehtävissään pääosin samassa kokoonpanossa Vlad Filatin johdolla. Sen sijaan parlamentin puhemieheksi ja maan virkaa toimittavaksi presidentiksi nousi Marian Lupu. Viimein 16. maaliskuuta 2012 parlamentti onnistui valitsemaan presidentiksi pitkän linjan juristin, eurooppamyönteisen Nicolae Timoftin. Hän sai äänestyksessä 62 ääntä tullen valituksi kolmen kommunisteista loikanneen edustajan ansiosta.


title: Claude Nigon

text: Claude Roger Nigon (28. joulukuuta 1928 Basel – 30. tammikuuta 1994 Basel) oli Ranskaa edustanut miekkailija ja olympiamitalisti. Hän oli mukana saamassa pronssia kalvan joukkuekilpailussa vuoden 1956 kesäolympialaisissa Melbournessa. Hän oli aiemmin osallistunut vuoden 1952 kesäolympialaisiin Helsingissä ja kilpaillut sekä kalvan yksilö- että joukkuekilpailussa.


title: Rauman Kanali

text: Rauman Kanali on Rauman keskustan halki kulkeva noin 1,8 kilometriä pitkä kanava (kanaali), joka on osa Raumanjokea. Rauman murteessa siitä käytetään nimitystä "Rauman ganal".


title: Rauman Kanali

text: Noin neljä kilometriä pitkä Raumanjoki yhdistää Rauman keskustan itäpuolella sijaitsevan pienen Äyhönjärven Selkämereen. Raumanjoki on alun perin ollut Äyhönjärven ja meren yhdistävä kapea salmi, joka maankohoamisen myötä on mataloitunut ja lopulta muodostunut joeksi.


title: Rauman Kanali

text: Maankohoaminen on mataloittanut myös Raumanjoen niin, että nykyään se on vain parin metrin levyinen ja muutamia kymmeniä senttimetrejä syvä. Vielä keskiajalla joen pinta oli neljä metriä korkeammalla ja se on ollut jopa parikymmentä metriä leveä. Tällöin joki on ollut purjehduskelpoinen aina Äyhönjärveen saakka. Joen vanha leveä uoma on parhaiten nähtävissä Pyhän Ristin kirkon kohdalla, jossa Raumanjoki virtaa syvän kuivuneen uoman pohjalla. Hydrologisesti sitä ei enää pidetäkään jokena vaan purona. Kuljettuaan Vanhan Rauman pohjoisosan halki joki jatkaa Nortamonkadun alitettuaan Rauman Kanalina kohti merta.


title: Rauman Kanali

text: Raumanjoki oli 1800-luvulle tultaessa mataloitunut niin, että kulkeminen sitä pitkin Rauman satamaan oli tullut mahdottomaksi. Kanaalin suunnittelu aloitettiin vuosisadan puolivälissä ja se valmistui vuonna 1872. Kanaali alkaa vain muutaman metrin levyisenä Raumanjoen ja Nortamonkadun risteyskohdasta kulkien etelään kadun suuntaisesti. Kauppakadun ohitettuaan se levenee ja muuttuu veneilykelpoiseksi. Arkkitehti Ilmari Lahdelman suunnitteleman Rauman kaupunginkirjaston edustalla kanaali kääntyy länteen, laskien mereen Rauman satamassa. Kanaalin varrella sijaitsevat myös arkkitehti Olli Pekka Jokelan suunnittelema Rauman virastotalo, Rauman kaupunginteatteri sekä Rauman kauppaoppilaitos. Virastotalon kohdalla kanaalissa on pienvenesatama.


title: Rauman Kanali

text: Kauppakadun ja Valtakadun välisellä osuudella kanaalissa on kuvanveistäjä Kerttu Horilan teos "Kolme Sulotarta", joka koostuu kolmesta luonnollista kokoa olevasta kanaalissa kylpevästä naisesta. Rauman Kanali esiintyy myös kulttuurissa. Kanalista on useita mainintoja raumalaisten kirjailijoiden Hj. Nortamon sekä Unto ja Tauno Koskelan tuotannossa. Vuonna 1967 folk-yhtye Hootenanny Trio levytti kansansävelmän "Rauman ganal", joka löytyy muun muassa albumilta Esplanadi.


title: Rauman Kanali

text: Suomen pitkäaikaisin pakkolaitosvanki, neljä ihmistä surmannut Jarmo Koskinen tunnetaan lempinimellä "Kanaali-Koskinen". Nimen hän sai heitettyään yhden uhrinsa Rauman Kanaliin vuonna 1979.


title: Zygmunt Pawlas

text: Zygmunt Pawlas (28. lokakuuta 1930 – 20. kesäkuuta 2001) oli puolalainen miekkailija. Hän sai kesäolympialaisissa 1956 Melbournessa hopeaa säilän joukkuekilpailussa. Aiemmin hän oli Helsingin kesäolympialaisissa 1952 sijoittunut siinä viidenneksi. Hän oli naimisissa myös olympialaisissa kilpailleen Elżbieta Pawlasin kanssa.


title: Ambrus Nagy

text: Ambrus Nagy (20. elokuuta 1927 Budapest – 18. heinäkuuta 1991 Haag) oli unkarilainen miekkailija. Hän kilpaili vuoden 1956 kesäolympialaisissa Melbournessa ja oli siellä mukana saamassa hopeaa kalvan joukkuekilpailussa.


title: Richard Williams

text: Richard, Richie, Rick tai Ricky Williams voi tarkoittaa seuraavia:


title: Robert Grondelaers

text: Robert Grondelaers (28. helmikuuta 1933 Opglabbeek – 22. elokuuta 1989 Opglabbeek) oli belgialainen maantiepyöräilijä, joka kilpaili vuoden 1952 kesäolympialaisissa Helsingissä. Hän oli mukana voittamassa kultaa maantieajon joukkuekilpailussa ja sai lisäksi yksilönä hopeaa.


title: Giovanni Canova

text: Giovanni Canova (27. heinäkuuta 1880 Canicattì – 28. lokakuuta 1960 Torino) oli italialainen miekkailija. Hän kilpaili vuoden 1920 kesäolympialaisissa Antwerpenissä sekä kalvan yksilö- että joukkuekilpailussa voittaen jälkimmäisessä kultaa. Lisäksi hän sai kalvan joukkuekilpailussa pronssia vuoden 1924 kesäolympialaisissa Pariisissa.


title: Richard Norris Williams

text: Richard ”Dick” Norris Williams II (29. tammikuuta 1891 Geneve, Sveitsi – 2. kesäkuuta 1968), tunnetaan myös nimellä R. Norris Williams, oli yhdysvaltalainen tennispelaaja.


title: Richard Norris Williams

text: Davis Cupissa Williams edusti maataan kymmenessä maaottelussa. Hänet valittiin International Tennis Hall of Fameen vuonna 1957. Hän oli tenniksen maailmanlistalla parhaimmillaan neljäntenä. Hänen parhaimpiin suorituksiinsa kuuluivat olympiakulta sekanelinpelissä Pariisissa 1924 ja kaksi Yhdysvaltain mestaruuskilpailujen kultamitalia kaksinpelissä. Wimbledonissa hän voitti nelinpelin mestaruuden vuonna 1920.


title: Richard Norris Williams

text: Williams selviytyi uponneesta Titanic-laivasta vuonna 1912.


title: Kōtarō Sakurai

text: Kōtarō Sakurai (; s. 29. kesäkuuta 1994 Tokio) on japanilainen moottoriurheilija.


title: Kōtarō Sakurai

text: Sakurai aloitti Karting-uransa 9-vuotiaana vuonna 2003. Hän voitti useita Junior Kart -kilpailuja. Hän ajoi Kartingia suurimman osan kotimaassaan Japanissa, mutta kilpaili myös Australiassa. Vuonna 2010 Sakurai ajoi Formula BMW Pacific-sarjassa sijoittuen sarjan kahdeksanneksi. Vuonna 2011 Sakurai kilpaili Britannian Formula 3-sarjassa jossa hän voitti Britannian National Class mestaruuden. Hän ajoi samana vuonna Toyota Racing Series-sarjassa sijoittuen sarjan 14:ksi ja European F3 Open-sarjassa ajaen kaksi kilpailua. Vuonna 2012 Sakurai kilpaili GP3-sarjassa Status Grand Prix-tallin kuljettajana kuusi kilpailua saavuttamatta pisteitä. Hän ajoi myös kaksi kilpailua Auto GP World Series -sarjassa saavuttaen kuusi pistettä. Kaudella 2013-2014 Sakurai ajoi MRF Challenge Formula 2000 -sarjaa.


title: Bob Hilliard

text: Bob Hilliard (28. tammikuuta 1918 New York – 1. helmikuuta 1971 Hollywood) oli yhdysvaltalainen sanoittaja. Hän kävi kouluja New Yorkissa ja aloitti sitten työskentelyn Tin Pan Alleylla. Hän saavutti menestystä Broadwaylla, mutta tuli tunnetuksi varsinkin "Liisa Ihmemaassa" -elokuvan musiikin sanoittajana.


title: Bob Hilliard

text: Hilliardin kappaleisiin lukeutuu "Our Day Will Come", josta tuli Ruby and the Romanticsin listaykkönen vuonna 1963. Hilliard teki yhteistyötä muiden muassa Carl Sigmanin, Jule Stynen, Mort Garsonin, Sammy Myselsin, Dick Sanfordin, Milton Deluggin, Philip Springerin, Lee Pockrissin ja Sammy Fainin kanssa. Hänet otettiin Songwriters Hall of Fameen vuonna 1983.


title: Edi Ziegler

text: Edwin "Edi" Ziegler (s. 25. helmikuuta 1930 Schweinfurt) on saksalainen entinen maantiepyöräilijä. Hän kilpaili vuoden 1952 kesäolympialaisissa Helsingissä saaden yksilönä pronssia ja sijoittuen joukkueen kanssa viidenneksi.


title: Katica Ileš

text: Katica Ileš (s. 30. maaliskuuta 1946 Osijek) on entinen Jugoslaviaa edustanut käsipalloilija. Hän kilpaili vuoden 1980 kesäolympialaisissa Moskovassa ja oli siellä mukana saamassa hopeaa.


title: Autumn Almanac

text: Autumn Almanac on brittiläisen The Kinks -yhtyeen kappale ja single vuodelta 1967, joka ei sisälly millekään yhtyeen studioalbumille. Ray Daviesin kirjoittama laulu ylsi Britanniassa listasijalle kolme. Sen sijaan Yhdysvalloissa se ei saavuttanut sijoitusta paikallisilla listoilla.


title: Autumn Almanac

text: Ray Davies sai kappaleeseen inspiraation puutarhuristaan, jolla oli tapana sanoa sellaisia lauseita kuin esimerkiksi ”Better get the leaves up”. Davies ajatteli tämän olevan niin ”loistavan tavanomaista”, että päätti ryhtyä kirjoittamaan lauluja tavallisesta, jokapäiväisestä elämästä. Tämä oli ajalleen epätavanomaista, sillä ”Autumn Almanac” kirjoitettiin niin sanotun rakkauden kesän aikaan.


title: Autumn Almanac

text: Kappale äänitettiin syyskuussa 1967 Pye Studiosin kakkosstudiossa Lontoossa.


title: Autumn Almanac

text: ”Autumn Almanacin” julkaisi Britanniassa singlenä Pye Records 13. lokakuuta 1967. Singlen tuotti Ray Davies itse. Se nousi Record Retailer -listalle 21. lokakuuta, ja parhaimman sijoituksensa, kolmas, se saavutti 18. marraskuuta. Kaikkiaan single säilyi listalla yksitoista viikkoa. Tämän lisäksi se nousi viidenneksi Melody Makerin ja New Musical Expressin listoilla. Yhdysvalloissa singlen julkaisi Reprise Records 29. marraskuuta. Se ei saavuttanut sijoitusta Billbord Hot 100-, Cashbox- eikä Record World -listalla. Sen sijaan se nousi listalle Alankomaissa (5.), Belgiassa (5.), Norjassa (10.), Länsi-Saksassa (13.), Irlannissa (15.) ja Uudessa-Seelannissa (17.)